text:
Tuesday, August 4, 2015
शीर्षक 'जाम' (कथाकार- जगदीश प्रसाद मण्डल)
छह मास पूर्व गुणेसर काका महाविद्यालसँ सेवा-निवृत भेला पछाति थैली नेने आबि जेठ बेटाकेँ फोनसँ कहलखिन-
“बौआ, महाविद्यालयसँ छुट्टी पाबि गेलौं, जे धएल-धरल छल सभ आनि लेलौं। अपना-ले पेन्शन राखब बॉंकी दुनू भॉंइ आबि कऽ अपन लऽ लिअ।”
पिताक विचार सुनि सुधीर बाजल-
“बाबू, अहाँ हमरा इंजीनियर बनेलौं, तइ कर्जक अदायगी अहॉंकेँ तखन ने हएत जखन हमहूँ इंजीनियर पोता सोझहामे ठाढ़ कऽ देब। एक तँ ओहिना अहॉंक कर्ज ऊपरमे लादल अछि तैपर सँ धएल-उसारल सेहो हमहीं लेब, ई मन नइ मानैए। अहॉंक कमाइ छी जे मन फुरए से अपन करू।”
जेठ बेटाक उत्तर सुनि गुणेसर काका अवाक् भऽ गेला। फेर मनमे भेलनि जे छोटको बेटासँ किए ने पुछि लिऐ। नम्बर लगा मोबाइलसँ कहलखिन-
“बौआ, जिनगी भरिक जे धएल-उसारल छल से थैली आनि लेलौं। अहॉं दुनू भॉंइ अपन लऽ लिअ।”
इंजीनियर रणधीर जबाव देलकनि-
“बाबू, हमरा लिए जहिना अहॉं तहिना भैया छथि, तँए दुनू गोरे पहिने विचारि लिअ। हम मानि लेब।”
रणधीरक उत्तर सुनि गुणेसर कक्काक मनमे पिनपिनी जगलनि। पिनपिनाइत बुदबुदेला-
“सभ देह छीपैए। हमरा बुते एते रूपैआ राखल हएत। घरमे राखब, चोर चोरा लेत। बैंकमे हिसावे-वाड़ी गड़बड़ाइत रहत। के अनेरे भरि बुढ़ाड़ी पाइयेक मगजमारीमे लागल रहत।”
मन दुनू बेटापर गेलनि। अपन कएल कृत्य आगूमे अबिते मन कलशि गेलनि। कलशि ई गेलनि जे अपने जे कमेलौं, तहीसँ परिवारकेँ ने ठाढ़ रखलौं। दूटा बेटा दुनू इंजीनियर। अपने सभ दिन समाजक बीच गाममे रहलौं, अखनो छी। कहियो केकरोसँ मुहॉं-ठुठी नइ भेल। यएह ने जे बुढ़ाड़ी केना खेपब। बुढ़ाड़ी तँ मन रोग छी। जिनगी जहिना खेपैत एलौं हेन, तहिना खेपैक ओरियान बात करैत रहब, बुढ़ाड़ीकेँ ठेलैत रहब...।
गुणेसर काका संस्कृत महाविद्यालयसँ आचार्य केला पछाति गामसँ तीन कोस हटल संस्कृत महाविद्यालयक नोकरीसँ जिनगी शुरू केलनि। ताधरि माइयो-बाबू जीविते रहनि। पनरह-बीस बर्खक पछाति मुइलनि।
चारि बीघा अपन जोतत संग चारि बीघा बटाइयो खेती पिता करैत आबि रहल छेलखिन। जे हुनका परोछ भेला पछाति गुणेसर काका ओइ खेतकेँ आपस करैत अपनो खेत बटाइ लगा लेलनि। पढ़ै-लिखै दिस रूचि बेसी रहने दुनू बेटाकेँ इंजीनियरिंग तकक शिक्षा दियौलखिन।
आइ दुनू बेटा एकटा सरकारी दोसर प्राइवेट नोकरी पाबि जीवन-बसर कऽ रहल छन्हि। दुनू बेटाकेँ जहिना दरमाहा तहिना उलफीओ आमदनी आ जहिना नियमित ड्यूटी तहिना उलफी ड्यूटीओ। काजक बोझक संग आमदनीओंक बोझ तर दुनू दबले। तँए विचारमे फुहरपन।
जही महाविद्यालयमे गुणेसर काका पढ़लनि तही महाविद्यालयमे नोकरीओ भेलनि। ओना जखन गुणेसर काका गामेक स्कूलमे पढ़ैत रहथि तखन गाछक पात जकॉं पढ़ैइयो-लिखै दिस विचार डोलबे करैत रहनि। जहिना पात डोलबो बुझैत आ असथिरो रहब, मुदा तँए कि जइ गाछक छी ओ गाछोकेँ ई बात बुझैमे थोड़े अबै छै। एबो केना करतै, पात जकॉं गाछ थोड़े असथिरो रहैए आ डोलबो करैए। ओ तँ शील-गुणसँ भरल अछि, तँए पात जकॉं डोलबे किए करत।
आने बाल-बोध जकॉं गुणेसरो कक्काक मन उमड़ि जान्हि, हमहूँ डाक्टर बनब। तँ कहियो नाटक मण्डलीक कलाकारकेँ देख कलाकार बनैले। तहिना आनो-आन चढ़ल-बढ़ल-ले। मुदा से सभ गुणेसर काकाकेँ हाथ नहि लगलनि। साधारण जिनगी जीनीहार पिता गामक स्कूल पास केला पछाति मुँह फोड़ि गुणेसर काकाकेँ कहलकनि-
“जेतए तूँ पढ़ऽ चाहह, स्वेच्छासँ पढ़ि सकै छह मुदा अपन परिवारोक ऑंट-पेट देख लहक। पॉंच बर्खक बीच एक-दूटा रौदी आ नइ तँ एक-दूटा दाही होइते अछि, तेकरे पुरबैत-पुरबैत बेदम रहै छी। गामपर सँ जँ आबि-जा कऽ पढ़बह, तेते सम्हरि सकै छह।”
मिडिल स्कूलसँ निकलल गुणेसर कक्काक मनमे यएह उजैहिया उठल जे आगूओ नाओं लिखा कऽ पढ़ब। गामसँ तीन कोस हटल संस्कृत विद्यालय, महाविद्यालय। संयोग बैसि गेलनि। गुणेसर काका संस्कृत विद्यालयमे दाखिल भऽ गेला।
परिवारसँ लऽ कऽ विद्यालय, महाविद्यालय तक सात्विकतासँ भरल। जेहने किसान परिवार तेहने शिक्षण संस्थान। लिखै-पढ़ैक सामग्रीक अतिरिक्त मात्र देहक वस्त्र आ पेटक भोजन दैत गुणेसर काका एके गतियो शिष्य-गुरु होइत गुरु-शिष्य बनि जिनगी जीबए लगला। ताधरि कोनो व्यसन औझुका पढ़ुआ जकॉं नहि। मुदा विद्यालयो-महाविद्यालयमे तमाकुल आ भॉंगक चलनि देखथि। परिवारोमे पिता सॉंझे-साँझ देहक थकान भगबैले भॉंगक गोली खाइ छेलनि। संगे तमाकुलो खाइत रहथिन। ओना दुनू बाड़ी-झाड़ीक उपजा छी, तँए समस्यो नहियेँ।
मास दिन तक गुणेसर काका गुन-धुनमे पड़ल रहि गेला मुदा ई नइ सोचि पेला जे ऐ थैलीकेँ की करब। अपना बेटी नहि तँए बेटी बिआहक खर्च नइ बुझल रहनि। समाजोक बेटी बिआहक काजमे कहियो अगुआइ नै केने जे तहूसँ बुझल रहितनि। घर बेटे बना नेने छेलनि। खेतोक उपजा ओते भाइए जाइ छेलनि जइसँ अन्न-पानिक कहियो असुविधा नहि भेलनि। कपड़ा-लत्ताक खर्च सेहो नापल-जोखल रहनि। माने एकदम समटल।
स्पष्ट सोच रहनि जे जैठाम एको वस्त्रसँ काज चलि सकैए तैठाम गाहीक-गाही आकि दर्जनक-दर्जन वस्त्रक कोन खगता। अनेरे पाइकेँ दुरुपयोग करब भेल। देखा-देखी पत्नीओं तहिना रहनि। तैपर सँ दुनू बेटो आ दुनू पुतोहुओ अपना-अपनी हथियबैले सेहो सभ मौसमक सभ कपड़ा ओते दाइए दइ छन्हि जे देख-देख दुनू परानीक मनमे सवुर बनले रहै छन्हि जे ऐ जनमसँ ओइ जनम धरि केतबो धाङ्गि कऽ पहिरब तैयो ने फटत-सठत।
अखन धरि पाइक जानकारी तेना भऽ कऽ गुणेसर काका पत्नीकेँ नहि कहलखिन जे अढ़ाइ लाख टाका पछिला धएल-धरल भेटल। एतबे कहने रहथिन जे नोकरी छूटि गेल मुदा जाबे जीब ताबे दरमाहा भेटैत रहत। जइपर पत्नी अह्लादित होइत कहलखिन-
“भरि दिन बोनाएल रहै छी, कखनो एतबो सोचै छिऐ जे जेकर हाथ पकड़ि घरमे रखने छी, तेकरा की भेल।”
फुलतीक बात गुणेसर काका बूझि गेला मुदा मन तँ थैलीमे घुरियाएल रहनि। उतारा देलखिन-
“अहींले भरि दिन रने-बने वौआइ छी आ तैपर सँ अहीं उपरागो दइ छी। ”
पतिक बात सुनि फुलतीक मन फुला गेलनि। भकरार फूलक पत्ती जकॉं ऑंखि निराड़ि सूरमाक सुगंधसँ अरियातैत ऑंखि पतिक पावन वनमे अँटैक गेलनि जइसँ मुँहक बोली ठमैक गेलनि। जेकर लाभ गुणेसर काका उठौलनि। लाभ ई उठौलनि जे भने बक्-झकसँ नीक जे अपन काजक बात विचारब। मुदा से भेलनि नहि। आगूसँ पत्नीक नजरि तेना नजरिमे गड़ल रहनि जे अजगर सॉंप जकॉं नजरि काते ने हुअए देलकनि। मनमे उठलनि- पत्नीकेँ किए ने पूछि लियनि जे पाइकेँ की करब। अखन तँ नजरिक सोझ वएह छथि।
फेर भेलनि जे पाइक काज अपना हाथे ओ कहियो केलनि कहॉं। दोकानक काज, बजारक काज, तीर्थो-बीर्थक काज, सभ दिन तँ सभठाम अपने हाथे केलौं। कहियो एको पाइ छुलनि कहॉं, तखन हुनका केना कहबनि जे पाइकेँ की करब?
संयोग भेल ओही रस्ते हमहूँ जाइत रही, जखन हुनका घरक सोझे गेलौं कि मन पड़ल जे गुणेसर काका सेवा निवृति भऽ गाम आबि गेला, तँए भेँट कऽ लियनि।
रस्ता छोड़ि दरबज्जा दिस बढ़लौं कि देखलियनि जे दुनू बेकती ऑंगनमे किछु विचारि रहल छथि। मनमे भेल से नइ तँ कनी विलमि जाइ।
मुदा से भेल नहि। डराएल खढ़िया जकाँ गुणेसर काका चारू दिस सेहो चौकन्ना होइत रहथि। ओना हम ऑंखिक सूत निच्चा उतारि नेने रही, तैयो अँगनेसँ देख लेलनि। बजला-
“आबह-आबह बौआ जोगू आब ते तोरा सबहक बीच एलौं, तोहीं सभ ने खोजो-खबरि लेबह आ जेना रखबह तेना रहब।”
एक-हरफी गुणेसर काकाकेँ बजैत देखि बिच्चेमे रोकि कहलियनि-
“काका गोड़ लगै छी।”
अपन मनक विचार रोकि गुणेसर काका असीरवाद दैत पुछलनि-
“बौआ, सभ आनन्द छह किने?”
कहि पत्नीकेँ कहलखिन-
“जुग बदलि गेल, आब जे तकै छिऐ बदामक पनिसल्ला, गुड़क गोली आ पानिसँ अभ्यागतक आकि गौओं-घरूआक सुआगत करब, से आदति छोड़ि दियौ। जाबे जुआन छेलौं ताबे जे मन फुरल से केलौं। आब एक उमेरपर आबि गेलौं, तँए समए देखि संग चलू। पहिने चाह बनाउ। चुल्हिये लग सभ बैसि गपो-सप्प करब आ चाहो पीब।”
सएह भेल। ओसारेक चुल्हिपर फुलती काकी चाहो बनबए लगली आ दुनू गोरे माने हमहूँ आ गुणेसरो काका पीढ़ियापर बैसि गप-सप्प शुरू केलौं। पुछलियनि-
“काका, सोल्होअना चलि एलौं आकि नाङ्गरि-ताङ्गरि लसकले अछि।”
अकचका कऽ गुणेसर काका बजला-
“से की कहलह, बौआ?”
कहलियनि-
“सेवा-निवृतिक पछाति जे किछु जमा-जिगिर भेटैए, तेकर कागजे ऑफिसमे तेना ओझरा जाइ छै जे जेते भेटैए तइसँ बेसी चलिए जाइए। दौड़-बरहा तेते होइए जे सभ ठेही मेटा जाइए। यएह भेल लसकब। जेकरा ऑफिसबला सभ लुक्खीक नाङ्गरि जकॉं तेना सुररि लइए जे पछाति बुझिए ने पड़ैए जे लुक्खीक नाङ्गरि छी।”
नमहर सॉंस छोड़ैत गुणेसर काका बजला-
“से सभ सगुन नीक रहल। कौलेजक एकटा किरानी सभ काज कऽ देलनि। सेवा-निवृतिक तेसरे दिन सोलहन्नी फारकती पाबि चलि एलौं।”
पुछलियनि-
“केते जमा भेटल?”
‘केते’ सुनि गुणेसर काका सकपकेला। सकपकेला ई जे पाइ-कौड़ीक बात छी। केते राजा-महराजा माटिमे गड़ल मुदा चोरी-चपाती होइते आबि रहल अछि। तँए पाइ-कौड़ीक बात अनका लग बाजब खतरासँ खाली नइ अछि।
परिवारमे अखन धरि जे पाइक मोल, बेटासँ लऽ कऽ पत्नी धरिक रहलनि ओ गुणेसर कक्काक मनमे लगल जामकेँ किछु कम केलकनि। संग-संग अपन वृत्ति जे रहलनि ओ कहियो झूठ-फूस, लाथ-कुलाथक नहि रहलनि तँए मनमे शक्ति-शिरोमणिक अंकुर रहबे करनि। बजला-
“बौआ, अढ़ाइ लाख जमा भेटल।”
कहलियनि-
“बहुत रास भेटल, भगवान बेटो तेहेन देलनि जे पाइक धार फोरबे करता।”
हमर बात सुनि जेना गुणेसर कक्काक ऑंखिक धारमे शुभ्रता एलनि। ओना अखन धरि अशुभ्रतो नहियेँ आएल छेलनि, मुदा ओहन शुभ्रता एलनि जइमे फरिचपन बेसी होइ। तहूमे पाइक धार सुनि गुणेसर काका पाइयेक धारमे भँसि गेला। भँसैत-भँसैत बजला-
“बौआ, पाइकेँ की करब से किछु फुरबे ने करैए।”
गुणेसर कक्काक बात सुनि अचम्भामे पड़ि गेलौं जे ई की कहि देलनि। पाइयेक पाछू लोक पागल भेल अछि। एको बीत जगह आकि एकोटा एहेन काज बॉंकी नइ अछि, जैठाम पाइक झीका-झीकी नइ भऽ रहल अछि। तैठाम गुणेसर काका एहेन बात कहलनि जे पाइकेँ की करब!
जँ एहेन प्रश्न उठैए तेकर माने तँ यएह ने हएत जे कोनो सामाजिक काजमे खर्च करए चाहै छथि, जँ अपन व्यक्तिगत काज रहतनि तँ की अनका देहक नापसँ कुरता आकि पएरक नापसँ जूता कीनैक विचार करितथि।
ओना गुणेसर कक्काक जीवन पठने-पाठनक रहलनि, जइसँ जिनगीमे मीठास आबि गेल छेलनि। मीठास ई जे कटु शब्दक जगहपर मधुआएल ओहन शब्दक प्रयोग करै छथि जे कटुओ मधुर जकॉं बूझि पड़ैए। तैठाम हमरा सन छौड़ा-माड़ए विचारक होन्हि, ई केते उचित हएत? मुदा जँ पुछलनि तखन जँ किछु नहियोँ कहबनि तैयो तँ मनमे शंका हेबे करतनि। तेतबे नइ, पाइ-कौड़ीमे चुप्पी लाधब षडयंत्रो भऽ सकैए, जे खतरनाक भेल...।
किछु फुरबे ने करए जे की कहियनि। फेर मनमे भेल जे दूटा बेटो छन्हि, दूटा पुतोहुओ भेलनि, तैपर सँ पत्नीओं छन्हि, हमरा-हिनका बीच समाजी-परिवारी सम्बन्धो अछि, तैबीच हमरो परिवारजन छथि आ हिनको छन्हि। कहलियनि-
“काका, जे पाइ सेवा-निवृतिक पछाति भेटल ओ तँ परिवारक भेल, तैबीच काकीओ छथि, तँए हुनकेसँ पहिने विचार किए ने लेल जाए।”
परिवार सुनि गुणेसर कक्काक मन विचलित भऽ गेलनि, बजला-
“विचार ते अपनो सएह छल मुदा दुनू बेटा ऐ पाइसँ देह छीप लेलक।”
‘बेटा देह छीप लेलकनि’ सुनि छगुन्तामे पड़ि गेलौं। छगुन्ता ई जे अही पाइ दुआरे बाप-बेटामे कपर-फोरौबलिसँ लऽ कऽ केस-मोकदमाक संग अनुकम्पाक नोकरी दुआरे जहर-माहूर तक बेटा-पुतोहु दइले तैयार भऽ जाइए, आ तैठाम एहेन बात! छुब्द भऽ गेलौं।
लगले मनमे उठल जे ई तँ परोछा-परोछीक बात भेल किने। मुदा पत्नी तँ लगमे छथिन किए ने अपने मुहेँ पुछियनि। पुछलियनि-
“काकी, काका थैली लऽ कऽ एला से की करब?”
जिनगी भरि ओहन संगी जकॉं फुलती काकी रहली जे पतिसँ कहियो परिवारक आमद-खर्चक बात नहि पुछने रहनि, तैठाम थैली सुनि...।
बजली-
“थैली थैलीबलाक छियनि आकि हमर छी। अपन थैली धरममे लगबथि आकि कुधरममे, ई तँ ओ जानथि जे पूजामे लगाएब आकि रण्डी नचाएब। हुनका पाछू हम वौआइले जाएब। जहिना सभ दिन पदमिनी भेल घरमे रहलौं, तहिना रहब।”
काकी बाजि कऽ चुप भऽ गेली। मुदा ‘पदमिनी’ सुनि हमरो मन विहुँसल आ गुणेसरो काका ठोर पटपटबए लगला-
“भवति कमल नेत्रा...।”
जेना अपन विचारकेँ प्रश्न बना गुणेसर काकाकेँ पुछने होथि। तेहने स्थिति बनि गेल।
एक तँ ओहिना गुणेसर काका अपने बेथे बेथाएल रहथि तैपर एकटा बेथा आरो चढ़ने मन झूकि गेलनि। एक बेर हमरा दिस तकथि आ दोसर बेर पत्नी दिस। चकोना होइत देखि कहलियनि-
“काका, अपना जीविते दुनू परानी अपन श्राद्ध ऐ पाइसँ कऽ लिअ।”
जहिना धारक मुँहकेँ नवका पेट वा मुँह भेटने ओम्हरे धारा तेज भऽ जाइए तहिना गुणेसर काकाकेँ भेलनि। बजला-
“बौआ, जिनगीक अन्तिम चरणमे आबि गेलौं, बहुत लोकक श्राद्ध देखलिऐ। केकरो जशो भेल, केकरो अजशो भेल, मुदा दुनूक फल की भेल से अखनो धरि नइ बूझि पेलौं हेन। तैपरमे तूँ तेहेन विकट बात कहि देलह जे...।”
कहि गुणेसर काका चुप भऽ गेला मुदा ‘तूँ विकट बात कहि देलह’ सुनि हमरो गर भेटल। पुछलियनि-
“की विकट बात, काका?”
गुणेसर काका बजला-
“बौआ, जिनगी भरि व्याकरणे आ साहिते पढ़बो केलौं आ पढ़ेबो केलौं, मुदा...।”
प्रश्नसँ हटैत गुणेसर काकाकेँ देखि पुछलियनि-
“एकरा के काटत, काका?”
हमरा बातसँ गुणेसर काकाकेँ जेना सह भेटलनि तहिना आगू बढ़ैत बजला-
“बौआ, अपन श्राद्ध अपने केना करब?”
कहलियनि-
“जहिना आन-आन जे जीवितेमे भोज कऽ लइ छथि तहिना अहूँ अपन करब।”
वामी-दहिनी मुड़ी डोलबैत गुणेसर काका बजला-
“देखहक, जेकरा श्राद्ध बुझै छहक, ओइमे दूटा काज अछि। एकटा अछि भोज आ दोसर अछि कर्म। जे कर्म मुइला पछातिक अछि ओ जीवितमे केना हएत?”
गुणेसर कक्काक विचार बूझिए ने पाबि रहल छेलौं। गाममे केतेको गोरे अपना जीविते श्राद्धक भोज कऽ नेने छला, जे बुझल छल, तइ हिसावसँ कहने छेलियनि। बजलौं-
“कनी अपना बातकेँ सोझरा कऽ कहियौ।”
कहलनि-
“देखहक, श्राद्धक कर्म प्राण छुटला पछाति शुरू होइए। कियो-कियो श्रद्धा-पूर्वक नत-मस्तको होइ छथि। मुदा प्राण निकलला पछाति कन्ना-रोहटसँ प्रकिया प्रारम्भ भऽ जाइए। बॉंस काटल जाइए, कपड़ा बजारसँ आनल जाइए, बॉंसक चचरी बनौल जाइए इत्यादि...; चचरीपर उठा असमसान घाट गेला पछाति लहास जरबैक प्रक्रिया शुरू होइए। से केना जीवितेमे हएत?”
गुणेसरे कक्काक विचारक धारमे हमहूँ बोहि गेलौं। कहलियनि-
“से केना हएत।”
गुणेसर कक्काक मन अपन विचारक सफलता देखि उत्साहित होइत रहनि। कनी अँटैक बजला-
“आब लए भोजक।”
कहि फेर चुप भऽ गेला। मने-मन जेना किछु विचारए लगला तहिना बूझि पड़ल। मुदा कनियेँ काल जखन ऑंखि-पर-आँखि देलियनि कि जेना किछु मन पड़लनि। बजला-
“बौआ, साहितक विद्यार्थियो रहलौं आ विद्यार्थीकेँ पढ़ेबो केलौं। से कोनो साल-दू-सालक समाज साहित्य नहि, हजारो-हजार बर्खक। सभ दिन समाजकेँ एक नजरिसँ देखैत एलौंहेँ, मुदा...।”
‘मुदा’ कहि गुणेसर काका चुप भऽ गेला। जेना बीचक कोनो बात बिसरि गेल होथि। टोकारा दैत कहलियनि-
“काका, एना जे मुड़ी छोपि कऽ तम्मासँ सिदहा लगाएब तखन तँ भेल।”
हमर बात गुणेसर कक्काक मनक विचारकेँ जेना खोंचारि देलकनि तहिना खोंरनी नेनहि विचार जगलनि। बजला-
“बौआ, समाजकेँ जे भोजो खुएबनि, से समाजो की समाज रहल। रंग-रंगक समाज बनि गेल अछि। ई जाति, उ जाति! ई दियाद, उ दियाद! ई टोल, उ टोल! ई गाम, उ गाम...! केते कहबह।”
जेना हमरो भक् खुजल। कहलियनि-
“हँ, से ते ठीके।”
‘ठीके’ सुनि जेना गुणेसर कक्काक विचारमे सकताहट एलनि तहिना बूझि पड़ल। बजला-
“बौआ, नाङ्गरि-बिनु-नाङ्गरिक, पूछ-बिनु-पूछक, पुछड़ी-बिनु-पुछड़ीक..., तेते रंगक ने लोक भऽ गेल अछि जेकरा समेटब असाध अछि। जेकर पुछड़ी छोट तेकर दैछना नमहर! आब तोहीं कहह जे एक तँ भोज खाइमे बिहंगरा ठाढ़ करत, जे कियो कहत भत-भोज करू, तँ कियो कहत भाते ने खाएब। तैपर सँ ई कहत जे खेबो करब आ दैछनो लेब। एक गोरेकेँ दैछना देबै आ दोसर गोरेकेँ नइ देबै से मन मानत?”
कहलियनि-
“बड़ ओझरी बूझि पड़ैए, काका। तखन अपने मुहेँ बाजू जे अपन अभ्यंतर की कहैए?”
‘अपन अभ्यंतर’ सुनि गुणेसर काका ओहिना जिनगीक पोखरिमे डुमकी मारलनि जहिना कियो पोखरिक जाठि लग डुमकी लगा माटि उखारि ऊपर उठि जाठिक रोइयापर लगा अपनाकेँ धन्य बुझैए। अभ्यंतरक आत्माराम रूपमे बजला-
“बौआ, ऐ दुनियॉंमे मनुखक जँ कोनो सम्पति अछि तँ ओ छी साहित, मुदा एतबे बुझल अछि।”
कहि गुणेसर काका दुनियॉंक बोनमे हेरा गेला। जहिना हजारो-लाखो रंगक नीक-सँ-नीक फल दइबला बोनक गाछ जे फलसँ लदल किए ने रहौ, मुदा अनाड़ीले ओ बोनफड़ भेल जे लोक नइ खाइए, तहिना दुनियॉंक सघन बोनमे गुणेसर काका मात्र एकटा साहित्यिक बात बुझै छथि। सेहो किताबक। समाजमे माने मनुखक बीच साहित्य कोन रूपे जोड़ल अछि वा जोड़ल जा सकैए, ई बात काका नइ बूझि पाबि रहल छथि।
ओना व्याकरणक सन्धि-विच्छेद आ समास सेहो मनमे नचैत रहनि जे एकटा टुकड़ी करैबला आ दोसर टुकड़ीकेँ जोड़ैबला छी, मुदा तेकरा ओ व्याकरणक मात्र अंग बूझि-मानि बुझैत एला अछि। मुदा ओ तँ अक्षरक विन्यास भेल, मनुखक विन्यास तँ ओइसँ भिन्न छै, तैठाम गुणेसर काका हेरा जाइ छला।
लूटमे चरखा नफा। विचारक दुनियॉंमे जँ कियो बानर जकॉं चढ़ल होथि तखन जे गाछपर चढ़ल बानर जकॉं निच्चासँ खोंचार देबइ तँ नइ मनुख जकॉं तँ बानरो जकॉं तँ खबखबेबे करता...।
कहलियनि-
“काका, अहॉं कनारि असुल रहल छी?”
‘कनारि’ सुनि चकोना होइत गुणेसर काका बजला-
“से की, से किए उपराग दइ छह- बौआ?”
कहलियनि-
“काका, अहॉंक विद्यालयमे हम नइ पढ़लौं तँए अहॉं अपन विद्यार्थी नहि बूझि छिपबै छी।”
गुणेसर काका ठमैक गेला। ऑंखि उठा हमरोपर दथि आ निच्चो खसा लथि। मने-मन सोचए लगला जे जइ विद्यार्थीकेँ पढ़ेलियनि ओतबे ने हमर गुण लेबो केलनि आ पेबो केलनि, मुदा जे ऐसँ बाहर रहला, हुनका हम की देलियनि आ ओ हमरा किए चिन्हता? पढ़ल-लिखल रहितो हम कोन काजमे हुनकर सहयोगी भेलियनि? जखन सहयोगी बनबे ने केलौं, तखन सहयोगक केते आसा कएल जाए...?
...आखिर एना भेल किए? साहित्य तँ सबहक छी, सभ-ले अछि। हम साहित्यक उपदेश करैबलाक जिम्मामे छी, तखन किए ने बूझि पाबि रहल छी जे जेतबे लोक विद्यालय-महाविद्यालय देखलक तेतबे लोकक छी आ बॉंकी लोकक नइ छी। तखन? जरूर केतौ साहित्य आ समाजमे खाधि अछि जइमे ई दूरी बनि गेल अछि। मुदा आब काइए की सकै छी। आब तँ ने ओ देवी रहल आ ने ओ कराह!
हारल सिपाही जकॉं गुणेसर काका बजला-
“बौआ, लोक उमेरे नइ जेठ होइए, बुधिये जेठ होइए। एकटा विचार पुछै छिअ।”
‘पुछै छिअ’ कहि गुणेसर काका चुप भऽ गेला। हमरो कोनो गरे ने लगए जे किछु पुछितियनि। की पुछता की नइ पुछता से पेटक बात केना बुझब? जँ बाते ने बुझब तखन कहबनि की!
नजरि उठा ऑंखिपर देलियनि तँ बूझि पड़ल जे मनमे किछु खुर-खुरा रहलनि हेन। नजरि निच्चॉं करिते रही कि बिच्चेमे गुणेसर काका बजला-
“बौआ, पाछू उनटि तकै छी ते बूझि पड़ैए, दुनियॉंमे केतौ कियो ने अछि। पत्नीकेँ देखै छियनि तँ बूझि पड़ैए जे सोल्होअना देह ऊपरमे खसौने छथि। बेटा सभ सहजे देह छिप फुह खेलाइए। समाजमे केकरो कोनो एकटा बोलोसँ, उपकार नइ केलिऐ तँ किए ऐ बुढ़ाड़ीक भार अपना कपार लेत।”
गुणेसर कक्काक विचार सुनि बूझि पड़ल जे संयासीक अवस्थामे पहुँच रहला अछि। कहलियनि-
“काका, अहॉं तँ संयासीक ओइ सीढ़ीपर पहुँच गेल छी जेतए लोक दुनियॉं-ले जानो-परान दइए आ दुनियॉंकेँ गरियेबो करैए जे दुनियॉं झूठ छी।”
हमर बात गुणेसर काकाकेँ नीक लगलनि। जिज्ञासु बनि बजला-
“बौआ, आब आगू की करी से कनी तोहीं कहह?”
पानिक धार निच्चॉं मुहेँ ने तेज गतिये चलैए, हवा तँ नइ छी जे जेमहर मन फुरतै तेम्हरे दौड़ो जाएत आ असथिरोसँ चलत। मनमे उठल, सभ दिन गुणेसर काका शिक्षकक रूपमे रहला, आइ अपने शिक्षकक खगता भऽ गेलनि! चेतन अवस्थामे नइ छथि सेहो बात नइ अछि। मनक आगूमे विचारक पट बन्न छन्हि जे खुलि नै रहलनि अछि, तँए खटखटबै छथि मुदा पट खुलिए ने रहलनि हेन!
कहलियनि-
“काका, अपने तँ साहित्यसँ जिनगी भरि सटल रहलौं, मुदा तखन समाजसँ हटि गेल छी, यएह बीचमे...।”
हमर बात सुनि गुणेसर काका चौंकैत बजला-
“ठीके कहै छह, बौआ। सभ दिन किताबकेँ साहित्य बुझैत एलिऐ मुदा समाजे साहित्य छी।”
हलसैत-कलशैत गुणेसर काकाकेँ देखि कहलियनि-
“काका, पाइकेँ अही काजमे लगा दियौ।”
विचारक धारमे गुणेसर काका बोहिते रहथि, बजला-
“बेस कहलह, बौआ।”
पॉंचम मास। गुणेसर कक्काक मन असथिरसँ मानि गेलनि जे अपन जिनगी भरिक जे धएल-धरल अछि ओ समाजक हितमे लगा देब। जइसँ पाइयोक कल्याण हएत। जँ नीक काजमे नइ लगत तँ अनेरे गलि-पचि कऽ नष्ट हएत।
पॉंच मास पूर्वक गुणेसर काका आब ओ नइ रहला जे छला। खोज करैत-करैत एला, हमहूँ हुनके ऐठाम जाइले तैयार होइत रही। कहलनि-
“बौआ, आइ सभ काजक अन्तिम विचार कऽ लइक अछि।”
कहलियनि-
“लिखा-पढ़ीक काज अछि, ऐठाम असुविधा हएत।”
दुनू गोरे विदा भेलौं।
फुलती काकी पहिनेसँ चाहक ओरियान केने रहथि। पहुँचिते तीनू गोरे चाह पीलौं। चाह पीला पछाति कहलियनि-
“काका, अपने ते सब दिन समाजकेँ एक नजरिये देखलिऐ।”
कहलनि-
“हँ।”
कहलियनि-
“गामक जन-जनक मन-मनक विचार मंचपर आबए, ऐ ढंगसँ कार्यक्रमक तैयारी हेबा चाही। बेटा सभ की कहलनि?”
हँसैत गुणेसर काका बजला-
“दुनू भॉंइ कहलक हेन जे अहॉं नीक कार्यक्रमक योजना बनाउ। सात दिन पहिने हम सभ आबि जाएब।”
सोचैत-विचारैत सात दिनक कार्यक्रम बनल। गामक एक-एक जनकेँ सुनबो-ले आ बजबो-ले सभकेँ समए भेटनि। जइमे छह दिनक बारह बैसार भेल। अड़ोस-पड़ोसक जे साहित्य प्रेमी छथि, हुनको आमंत्रित कएल जान्हि। आ अन्तमे दिल्लीक डाक्टर त्रिलोकी चरणक साहित्य पाठसँ सातम दिन समापन कएल जाए। सएह भेल।
काल्हि छह दिनक बारहो बैसार समाप्त भऽ गेल। आइ अन्तिम सातम दिन त्रिलोकी चरणक कार्यक्रम छन्हि। दिल्लीसँ पटना हवाइ जहाजसँ औता आ पटनासँ चरिचकिया गाड़ीसँ दू बजेक कार्यक्रममे पहुँचता।
कार्यक्रम शुरू भेल। गामसँ अड़ोस-पड़ोसक सभ साहित्य प्रेमीक जुटान रहबे करए। मंच गनगनाइत। डा. त्रिलोकी चरण पटनासँ गामक रस्ताक जाममे फँसि गेला। मोबाइलसँ बेर-बेर खबरि होइत रहए जे जाममे त्रिलोकी बाबू फँसल छथि।
जाममे फँसल त्रिलोकी बाबू मने-मन सोचैत रहथि जे केतौ भाषाक जाम, केतौ विचारक जाम, केतौ बेवहारक जाम अछि। समाज तँ जाममे फँसि गेल अछि। कथीक जाम छी, मनमे उठिते त्रिलोकी बाबू एक गोरेकेँ पुछलखिन-
“कथीक जाम छी?”
ओ कहलकनि-
“एकटा पाथरक मुरती उखरल जे दूधो पीबैए आ बजबो करैए। तेकरे देखैले परोपट्टाक लोक उनटि कऽ जा रहल अछि। तेकरे जाम छी।”
जहिना थोपड़ीक गड़गड़ीसँ मंच सजल तहिना थोपड़ीक गड़गड़ीसँ उसरियो गेल।
आठ बजे रातिमे डा. त्रिलोकी चरण पहुँचला। पहुँच तँ गेला मुदा एहलो बाधित भऽ गेलनि आ आपसीक सभ कार्यक्रम सेहो बाधित भऽ गेलनि।¦¦
Subscribe to: Post Comments (Atom)


c: text/html

text:
मैथिली दिवस : 30 अप्रैल 2012 कें भेल छल बम काण्ड
जनकपुरधाम: मिथिला राज्यक माँग करैत जनकपुरक रामानन्द चौकपर शान्तिपूर्ण धरना दऽ रहल समयमे भेल बम विस्फोट घटनाक वृहस्पतिदिन दू वर्ष पूरा भेलाक बाद पीडितसभ एहि वर्ष सेहो मुख्य योजनाकार पकड़ायत की कहि कऽ प्रश्न करए लागल अछि. प्रतीक्षाक घडी लम्बा भऽ रहलासँ कहिया पकड़ायत कि नहि पकड़ायत मनमे अपने द्विविधा भऽ रहल मिथिला राज्य संघर्ष समितिक संयोजक परमेश्वर कापडि बतबैत छथि. ओ प्रत्येक दिन भोरक रेडियोक समाचार सुनए बेरमे पकड़ायबाक समाचारक प्रतीक्षा करैत रहैछी उल्लेख कएलनि. २०६९ बैशाख १८ गते जनकपुरक रामानन्द चौकमे भेल बम विस्फोटक मुख्य योजनाकार सभासद एवं सद्भावना पार्टीक केंद्रीय वरिष्ठ उपाध्यक्ष संजय कुमार साह रहल अछि. एहि घटनामे सहयोगीसभ पकड़ायल मुदा साह फरार अछि.
सभासद जेहन व्यक्ति काठमाण्डू जेहन शहरसँ भगनाइ पुलिसक असफलता रहल कहएबलासभ बहुत अछि. मुदा धनुषा पुलिस साह पतालोमे नुकाइत तऽ कानुनक कठघेरामे आनब कहि रहल अछि. धनुषाक प्रहरी उपरीक्षक उत्तमराज सुवेदी संजय साहकें पकड़ाउ करए पुलिस जाल बिछा चुकल आ मात्रे पकड़ाउक आवश्यकता रहल उल्लेख कएलनि. धनुषा पुलिसक पहलमे किछुदिन पूर्व मात्रे तराई विद्यार्थी लिब्रेसन फ्रन्टक कमाण्डर मुकेश चौधरीकें भारतसँ पकड़ाउ कऽ नेपाल अनने अछि. मुकेश चौधरी, जनतान्त्रिक तराइ मुक्ति मोर्चा राजन मुक्ति समूहक प्रमुख रञ्जित झा आ संजय साहक सहयोगी ओम यादवकें पकड़ाउ कएनाइ रामानन्द चौक बम काण्डक अनुसन्धानक लेल बडका उपलब्धि रहल धनुषाक प्रहरी उपरीक्षक सुवेदी दाबी करैत छथि. बम विस्फोट भेल १८ दिनमे सप्तरी बिसहरीयाक शिवम शर्मा कहल जाएबला जयप्रकाश चौधरी, धनुषा सपही १क प्रकाश कहल जाएबला सुरेश कुमार कर्ण, महोत्तरी मडैक रिपेन्द्र झा आ धनुषा भुतही पटेर्वाक मुकेश कुमार कर्णकें पकड़ाउ कएलाक बाद मिथिला बम काण्डक अनुसन्धानमे किछु महिना इम्हर तीव्रता पौने अछि.
बम विस्फोटमे अपन चारिटा आँगुर गमौने नेपाली काँग्रेस जनकपुर नगरसमितिक सभापति धीरेन्द्रमोहन झा पुलिसक पछिला कारवाही प्रक्रियासँ विश्वास रहितो एहि वर्ष सभ अपराधीकें पकड़ाउ करए पड़त अपनसभक माँग रहल बतौलनि. बम विस्फाटमे मिथिलाक चर्चित कलाकार रंजू झा सहित सुरेश उपाध्याय, विमल शरण दास, झगरु मण्डल आ दीपेन्द्र दास शहीद भेल छलथि तऽ ओहि बमसँ दर्जानौँ व्यक्ति अपङ्ग जीवन बितबए लेल बाध्य रहल अछि. एहिबीच मिथिला राज्य संघर्ष समिति बम काण्डक दोसर वार्षिकीक रूपमे रामानन्द चौक पर श्रद्धांजलि अर्पण कार्यक्रम रखने अछि. (Report: सुजीत कुमार झा/Photo: FB )

robotstxt: allowed

filter: keep


text:
मैथिलीक पढ़ाई
मैथिलीक अपन गौरवपूर्ण इतिहास आओर समृद्ध साहित्य रहल अछि...अष्टम अनुसूची में एकरा स्थान मिल चुकल अछि। सरस आ मधुर मैथिलीक लेल सैकड़ों साल पहिने विद्यापति कहने छलथिन्ह देसिल बयना सभ जन मिट्ठा...मैथिलीक मिठास, भाषाक लोच अद्भुत अछि...लालू यादव के मुख्यमंत्री बनला के बाद सं मैथिली मातृभाषा के रूप में सिलेबस सं हटा लेल गेल...आब त मैट्रिक या कॉलेज में विद्यार्थी सभ तं मात्र ५०...१०० नंबर लेल एकरा एकटा विषयक रूपे रखि लैत छथि।
ओना अगर कॉलेज, विश्वविद्यालय में पढ़ाई के रूप में देखल जाय त मैथिलीक पढ़ाई सभस पहिने कलकत्ता विश्वविद्यालय में १९१७-१९१८ में शुरू भेल....१९२५-२६ में बनारस में शुरू भेल...पटना विश्वविद्यालय में सेहो १९३७-३८ में मैथिलीक पढ़ाई शुरू कएल गेल... १९७२ में दरभंगा में ललित नारायण मिथिला विश्वविद्यालय बनला के बाद एहिठाम सेहो एकर पढ़ाई शुरू भेल...एखन बिहार झारखंड के सभ विश्वविद्यालय में मैथिलीक पढ़ाई भ रहल अछि...मिथिलाक संगहि मैथिलीक पढ़ाई नेपाल के त्रिभुवन विश्वविद्यालय में होयत अछि.....बांग्लादेश के ढ़ाका विश्वविद्यालय में कवि कोकिल विद्यापति एकटा विषयक रूप में पढायल जाइत अछि...जकरा लेल मैथिली भाषाक ज्ञान जरूरी अछि...इंदिरा गांधी मुक्त विश्वविद्यालय में मैथिलीक पढ़ाई शुरू करबाक लेल प्रस्ताव भेजल सेहो गेल अछि।
मुदा मैथिलीक प्रचार प्रसार के लेल मिथिलाक लेल संघर्ष करय वाला लोक सभ के ई बात पर ध्यान देबय पड़त कि मिथिलांचल में दोकानक, ऑफिसक बोर्ड, प्रचारक बैनर होर्डिंग मैथिली में होय एकर कोशिश कएल जाय...एहन कोशिश कएल जाय जे मैथिली भाषा में बेसी सं बेसी किताब सभ मार्केट में आसानी में उपलब्ध भ सकय.गीत-नादक कार्यक्रम बेसी सं बेसी भ सकय त आओर नीक.
1 comment:


text:
गिल और कार्तिक केकेआर के जितेलक
कोलकाता । युवा खिलाड़ी शुभमान गिल और कप्तान दिनेश कार्तिक के ताबड़तोड़ पारीक बदौलत कोलकाता नाइट राइडर्स इंडियन प्रिमियर लीग में खेलल गेल मुकाबला में चेन्नइ के 14 गेंद शेष रहैते 6 विकेट स हरा देलक।...
बहुरत बिहार क्रिकेटक दिन
मधुलता मिश्रा नई दिल्ली । बिहार क क्रिकेट प्रेमी आओर खिलाड़ी सभक लेल एक टा खुशखबरी अहि । सुप्रीम कोर्ट बीसीसीआई कए निर्देश देलक जे ओ बिहार क्रिकेट एसोसिएशन कए रणजी आओर आन मैच खेलबाक...
पंजाब कए हरा बिहार बनल चैंपियन
दरभंगा मे पहिल बेर भेल आयोजन, 18 राज्य क प्रतिभागी भेलाह शामिल दरभंगा । 117 एकड मे पसरल दरभंगा क हराही पोखरि नौकायन प्रतियोगिता क कारण चर्चा मे अछि। दरभंगा मे पहिल बेर 8वीं सिनियर...
राजगीर मे बनत 6 अरब क लागत स अंतर्राष्ट्रीय स्टेडियम
पटना । बिहार आब सेहो अपन घर मे अंतर्राष्ट्रीय स्तर क क्रिकेट देखबाक मजा लए सकत । बिहार क नालंदा जिले क राजगीर मे एकटा अंतर्राष्ट्रीय स्तर क क्रिकेट स्टेडियम बनाओल जाएत। बिहार कैबिनेट...
बिहार क ‘’मगध वारियर’’ खेलत आईपीएल
पटना । जों सब किछु ठीक रहत त आईपीएल क इतिहास मे एकटा नव अध्याय जुड़त । मगध वारियर क रूप मे बिहार क टीम आईपीएल – 10 मे हिस्सा लेत । जाहि मे...
‘बिहारी’ क्रिकेटर्स आ बिहार मे क्रिकेट
बिहार मे क्रिकेट एक दशक स बेसी समय स मैदान स बाहर अछि। संघ जतए कोर्ट में सक्रिय अछि ओतहि खिलाड़ी राजनीतिक मैदान में। एक दिस श्रीनिवासन मामला मे बिहार क्रिकेट संघक सक्रियता देखबा...
मुजफ्फरपुर मे बनत इंडोर स्टेडियम
मुजफ्फरपुर। बिहार विश्वविद्यालय खेल-कूद कए बढ़ावा देबा लेल एमएसकेबी महिला महाविद्यालय मे इंडोर स्टेडियम बनाउत। निर्माण पर 63 लाख खर्च होएत। विश्वविद्यालय अनुदान आयोग स्वीकृति क संगहि प्रथम किस्त क राशि पठा देलक अछि।...


text:
मिथिला दहेज मुक्त कोना होयत ?
सामान्यतया घरमें जखन बेटी १८ वर्षके उम्र सँ गुजरि जैछ वा ताहू सऽ बेसी (यदा-कदा कमो...) होवय लगैछ तऽ एक अत्यन्त यथार्थ सोच सभके मस्तिष्क में आबय लगैछ जे आब बेटीके लेल योग्य घर ओ वरके चुनाव करैत कन्यादान करबाक अछि। तहु सऽ पहिने घरमें बेटीके माय बेटीके पिताके खखोरय लगैत छथिन जे हे आबो यदि कतहु बुच्चीलेल सुयोग्...य वरके नहि खोजब तऽ कहिया खोजब... आ एहि प्रकारें शुरु होइछ तकैया। कुटुम्ब आ सम्बन्धीके संग होवय लगैछ वार्तालाप जे कनेक बुचिया लेल कोनो घर-वर देखबैक। ताही क्रममें कोनो योग्य घर-वरके सुझाव आदि सेहो भेटैछ आ चलय लगैछ माथा-पच्ची।
एक बात करू अहाँ गौर यदि,
घरके छथि बनल बोझ बेटी??
प्रकृतिके विडंबना नहि तऽ कि,
पराया घरके लेल बनली बेटी!! :(
खैर - विडंबना सही, लेकिन भार अवश्य बेटी बनैछ अपन जन्म देनिहारि माय-बाप-परिजन पर - अन्य भार नहियो तऽ एतबी जे कोन घर-वर भेटत हिनका लेल। केना के व्यवस्था गानब, केना कि हेतैक, कतेक खर्च करब, केहेन लड़का चाही, अनेको प्रश्न उठैछ हिनक मस्तिष्क में। उद्वेलित हृदय माय-बाप के लेल कोन सहायता बेटी कय सकैत छथि आखिर? ओहो कसमकस में अपन जीवन संगीके लेल सपना देखैत गुमशुम अपन माय-बाप-परिजनके हुनका सदाके लेल पराया बनबैक योजना बनबैत कखनहु नुका के तऽ कखन देवालमें कान सटाय के तऽ कखनहु कोना आ कखनहु कोना... बस अपन मुँह खोलती तऽ केकरा लग... संगी, साथी आ माय-बहिन - हिनके सभ लग अपन किछु विचार प्रकट करैत छथि। बाकी, हिनकर चुप्पी बहुत मार्मिक आ सभ्यताके चाप आ वजन सऽ चापल रहैत छन्हि। यदि ओ अपन विचार खूलिके राखैत छथि तऽ सर-ओ-समाज एक सय उलहन देतन्हि। बेटी चुप छथि मोटामोटी। संसारमें बेटी सभ आब कोनो प्रकार सऽ पाछां नहि छथि, मुदा मिथिलाके बेटी एखनहु अपन सभ्यताके बंधनमें बान्हल छथि। माय-बाप-परिजन एसगरे हिनक भविष्यके लेल व्यग्र छथि। बेटी चाहितो किछु बाजि नहि रहल छथि। जे बजली, हुनका लोकके नजरिमें खसय पड़ैछ। लोक सौ किसिम के हुनका विषयमें अफवाह फैलाबैछ। हलांकि आब किछु प्रतिशत परिवर्तन माँ मैथिलीके भूमि मिथिलामें सेहो देखबा में आबय लागल छैक... लगैछ जे बहुत दिनके दबल ज्वालामूखी फूटय लागल अछि। जे बेटी के इ ज्ञान छन्हि जे जीवन हुनक थिकन्हि आ कोनो निर्णयमें प्रथम अधिकार माता-पिताके समर्पित करितो हुनकर व्यक्तिगत सोच आ सुझाव शामिल रहबाक जरुरी छैक, ओ सभ अपन माता-पिता-परिजन संग खूलिके व्यवहार करैय लागल छथि। एतय तक कि बहुत पढल-लिखल परिवार बेटीके एतेक स्वतन्त्रता देबय लागल छथि जे बेटीके भावना सर्वोपरि, बेटी अपन कैरियर निर्माण के लेल मेहनत करैत आब गामो सऽ बाहर होस्टल आ शहरके अन्यान्य भागमें रहैत अपन जीवनके लेल लड़ाई करैत अपना संग-संग पारिवारिक मान-मर्यादाके रक्षा करैत आगू बढय लगलीह, तखन अपन जीवनसंगीके चुनावमें हुनक अधिकार प्रथम रहबाक चाही। देखू! बाहर सऽ देखलापर इ बात बहुत खींचतान होइत बुझैत छैक। लेकिन वास्तविकता यैह छैक, सभ परिवारमें एहने स्थिति छैक। समूचा मिथिला आब केवल आ केवल एक विन्दुपर अत्यन्त पाछू पड़ि रहल अछि ओ इ जे दहेज प्रथा के दबाव आ घर-वरके चुनाव अत्यन्त जटिल भऽ गेल छैक। पहिले इ निर्णय करय में सहज छलैक - कारण नौकरी के किसिम अधिकांशतः सरकारी छलैक आ बेशक सरकारी नौकरीवाला लड़का के माँग होइत छलैक। तहिना व्यवसायी वा कृषि क्षेत्रमें जेकर उच्च ओहदेदार छवि छलैक ओकरो किछु माँग होइत छलैक। तदोपरान्त लोक अपन चुनाव एहेन वर-घरके करैत छल जाहिमें एक-दोसरके क्षमता आ सामान्य माँगके पूरा करैके औकात आदि विन्दु बनैत छलैक सहायक निर्णय करय में। आब कनेक समस्या छैक। आब, बेटीके शिक्षा आ बेटाके शिक्षामें एक तऽ बहुत अन्तर नहि छैक - दोसर आब लड़काके योग्यता अनुसार विभिन्न प्रकार के नौकरी जाहिमें सरकारी कम आ निजी क्षेत्रमें बेसी रोजगार छैक। जमीन-जथा सेहो आब पहिले जेकां लोक लग नहि छैक। यदि छहियो तऽ ओकर उत्पानशीलतामें ओ दम नहि जे पहिलुका समय में होइत छलैक। तदापि खींचतान रहितो व्यवस्थामें एखन धरि कोनो उद्वेलन छैक से अधिकांशतः नहि छैक। हाँ, उद्वेलन जतय छैक ओतय समाजिक बंधनके तोड़ैत विभिन्न प्रकार के विवाह सभ होवय लागल छैक।
बेटाके लेल वधु के चुनाव सेहो एक मुख्य समस्या छैक आब... लेकिन दहेज के लोभ मनुष्यके विवेकहीन बनबैत छैक। तहू में जे आजुक अर्थ-प्रधान युग छैक, आब न्युनतम व्यवहारके निर्वाह करैक लेल सेहो लाख टाका के जोगार तऽ चाहबे करी। तखन समग्र रूप सऽ देखल जाय तऽ समस्याके निदान जटिल पहाड़ समान ठाड़्ह छैक। एक विद्वान् कहलखिन जे यदि बेटाके सभ संस्कार लोक अपनहि लगानी सँग सम्पन्न करैत छथि, तखन वैवाहिक संस्कार बेर में बेटीवाला पर बेसी भार देवाक कि कारण? कि बेटावाला ताहिमें सक्षम नहि छथि?? छथि। मुदा हुनका ऊपर तऽ बेटीवालाके मजबूरी आ दहेज के लोभ - इ दुनू विन्दु सहायक बनैत इ आश दैत छन्हि जे चल ने भाइ... कियो तऽ एबे करता आ फलां के विवाह सेहो नीके जगह पर हेतैक। लेकिन आब औसतन लड़का सभके उम्र ३० वर्ष भऽ गेलैक अछि - संभवतः केओ कुटुम्ब एथिन आ विवाह के प्रस्ताव देथिन आ एहि बेरका लगन में ओकर विवाह भऽ जेतैक। प्राइवेटमें लड़का एकाउन्टेन्ट अछि, आइटी प्रोफेशनल अछि... नीक दहेज सेहो भेट जेतैक। औसतमें ५ लाख के माँग बनबे करतैक। ;) त्याग के भावना मुश्किल सऽ ५% परिवार में रहैछ। लेकिन आखिर बेटावाला के सेहो बेटी छैक ने... तखन यदि बेटामें पाइ नहि लेथिन तऽ बेटीके विवाहमें कोना के पाइ देथिन...! इत्यादि द्वंद्व सभ जगह छैक। आब??
सर्वविदिते अछि जे आइ-काल्हि बेटीके जन्म सऽ पहिने शान्त करैक लेल सेहो अनेक उपाय आबि गेल छैक आ जनसंख्यामें असंतुलन एकर सभ सऽ पैघ प्रमाण थिकैक। यौ जी! बेटीके जन्म देबय सऽ पहिले यदि योजना सेट भऽ जेतैक तखन आगू माय के बनथिन? डेराउ नहि! बेटीके जन्म लेबय दियौक। सभ अपन भाग्य सऽ अबैत छैक एहि पृथ्वीपर। जेना विश्वंभर जन्म लेबय सऽ पहिने मायके स्तनमें जन्म लेबयवाला बच्चालेल पोषण के इन्तजाम कय दैत छथिन, तहिना आगुओ हुनकहि सनातन सिद्धान्त कार्यरत हेतैक।
चिन्ता कथीके स्वयं ओ पुरारी,
लाचार देखता पठौता सवारी!
लेता खबरि ओ सुनैत देरिया.... :)
आ, दहेज के पैसा कोन काजक?? देखियौ ने! कतेको उदाहरण तऽ सामने अछि। कतेक गोटाके दहेज के पैसा फबैत छन्हि से!! ;) सभटा तऽ जैछ बाजार के दोकान में!! पाइ लेलियैक तऽ आब सोनाके व्यवहार, इ आडंबर, ओ आडंबर... अनेक बात। सभमें शुद्धके समयके महंगाईके मार!! सोलह आनामें सऽ चारि आना तऽ फोकटमें उड़ल। एम्हर बरियाती जेतैक तऽ एकहि रंग के स्कोर्पियो गाड़ी के लाइन जरुर लगबाक चाही। लड़काके दोस्त सब शहर सऽ एतैक तऽ दारू-पानी आ बैण्ड बाजावाला ओ पंजाबी धून पर खूब ढोल पीटतैक तखन ने छौड़ा सभ डांड़्ह लचकायत। घोघटमें कम-दामी साड़ी कोना देबैक! लड़की के कर-कुटुम्ब सभके लेल केहनो कपड़ा देबैक तऽ सेहो नहि हेतैक... ! हरिः ॐ! कतय सऽ पाइ बचत? सभटा गेल बनियां के दोकान में।
परिवर्तन के लेल क्रान्ति - क्रान्ति के लेल बेटी सभ द्वारा कड़ा फैसला - बेटा के द्वारा त्यागके उदाहरण बनौनाइ - आडंबर के समाप्त केनै - समाजमें एक नियम बनेनै जे आब फलां समाजमें दहेज के व्यवहार प्रतिबन्धित अछि। लोक नहि सिर्फ ताहि ठाम अपन सम्बन्ध बनाबैक लेल लालायित हेता बल्कि ओहेन गामके - समाजके खूब नाम आयत। आदर्श समाजके निर्माण लेल दहेज के स्वस्फूर्त विरोध जरुरी। कोनो दाकियानुसी सोच नहि आब!! समस्याके हल्लूक बूझब मूर्खता।


text:
एहि गोष्ठी मे मैथिली पत्र-पत्रिका-पोथी आदिक उपलब्धता लेल एकटा स्थान निहित कैल गेल अछि- एलएन मिडिया नेटवर्क, एमबी-57बी, गली नंबर-२, मैलोरंग
बिल्डिंग, शकरपुर, अग्रवाल भवन के पास, नई दिल्ली. (नजदीकी मेट्रो स्टेशन- निर्माण विहार)
मैथिली साहित्य महासभाक स्थापना बाद ई पहिल बैसार छल.
दिल्ली मे रहय वाला 30 लाख सं ऊपर मैथिल जनमानस के अपन भाषाक पोथी आ पत्र-पत्रिका उपलब्ध होए ई निर्णय हितेंद्र कुमार गुप्ता,अमर नाथ झा आ संजीव सिन्हा जीक प्रयास सं संभव भेल.
सब व्यवस्था बनि गेल अछि. अगर अहां पत्र-पत्रिका आ पोथी केर प्रकाशन करय छी. आ फेर अहांक अपन पोथीक प्रकाशन भेल अछि तं अहां अपन पत्रिका आ पोथी एहिठाम पठा सकय छी.
अहां अपन पत्र-पत्रिका आ पोथी एहि पता पर पठा सकय छी-
एलएन मीडिया नेटवर्क,
एमबी-57 बी, गली नं-2, मैलोरंग बिल्डिंग,
शकरपुर, अग्रवाल भवन के पास,
नईदिल्ली- 110092,
नजदीकी मेट्रो स्टेशन निर्माण विहार.
एहिठाम पत्र-पत्रिका आ पोथीक स्टॉक भs गेलाह के बाद अहां सभ के सूचित क देल जाएत. उम्मीद अछि एहि मास के आखिर तक पत्र-पत्रिका आ पोथीक स्टॉक बनि जाएत.
अगर अहां सभ के पास मैथिलीक पत्रिका आ किताब अछि तं एहि ठाम गिफ्ट सेहो क सकय छी. अमित चौधरी जी एहि केंद्र मे पोथी राखय लेल एकटा अलमारी देबय के घोषणा कएलखिन्ह.
हितेंद्र कुमार गुप्ता, अमरनाथ झा, संजीव सिन्हा, अमित चौधरी, संजय नागदह, रमानाथ झा, मनीष झा बौआभाई, हेमंत झा,सतीश वर्मा सहित अनेको अभियानी लोकनिक संयुक्त योगदान सं बैसार पूरा कैल गेल. गोष्ठी मे तय भेल जे आब मासक आखिरी गुरुवार के सांझ पांच सं सात बजे धरि एकटा बैसार होएत.
एहि गोष्ठी मे दिल्ली मे पोथी आ पत्र-पत्रिकाक उपलब्धता लेल एकटा बिक्रय केंद्र केर शुभारंभक निर्णयक संग आगामी ३१ मई, २०१५ रवि दिन एक-दिवसीय कविता कार्यशालाक आयोजन करबाक फैसला सेहो कैल गेल.
कविता कार्यशाला लेल एकटा संयोजन समिति बनाएल गेल. एहि मे विजय झा, संजय नागदह, विनीत उत्पल आ मनीष झा बौआभाई के शामिल कएल गेलन्हि.
संगहि संग एहि गोष्ठी मे विराटनगरक अन्तर्राष्ट्रीय मैथिली कवि सम्मेलन-2015 केर उपलब्धि आ मैथिली महायात्रा सँ जोड़ल जा रहल देश-विदेशक मैथिलक योगदान पर सेहो चर्चा भेल.
गोष्ठीक किछ फोटो-


text:
पटना । चुनावी मौसम मे केन्द्र कोल लिंकेज क बहाने तुरुप क एकटा आओर पत्ता फेंकलक अछि। केन्द्र सरकार गजरा (लखीसराय), चौसा (बक्सर) आओर पीरपैंती क विद्युत परियोजना क लेल कोल लिंकेज कए हरी झंडी द देलक अछि। एहि आशय क दावा प्रदेश कांग्रेस प्रवक्ता प्रेमचंद्र मिश्र केलथि अछि। मिश्र कहब अछि जे दू-तीन दिन क भीतर केन्द्रीय ऊर्जा राज्य मंत्री बिहार औताह आ कोल लिंकेज पर आओर खुलासा करताह। कांग्रेस प्रवक्ता कहब अछि जे केन्द्र नवीनगर, बाढ़ आ मुजफ्फरपुर क इकाई क लेल पहिने कोल लिंकेज क मंजूरी द चुकल अछि। एकरा लेल उड़ीसा क तोरमा पहाड़ी तोरा स 700 मिलियन टन आ पूर्वी बोबारों क सरिया टांड स 200 मिलियन टन कोयला क अनुमति भेटल अछि, मुदा आइ धरि एक ग्राम कोयले क खनन नहि भेल अछि। उल्लेखनीय अछि जे विद्युत उत्पादन मे पिछडल बिहार लेल राज्य आ केन्द्र क बीच कोल लिंकेज क सवाल पर आरोप-प्रत्यारोप क सिलसिला चलैत रहल अछि। ओना एखन धरि एहि पर अधिकारिक पुष्टि नहि भेट सकल अछि।
मुख्य पृष्ठ समाद विशेष प्रदेश कए भेटल कोल लिंकेज!


text:
महेन्द्र मलंगिया
प्रकाश चन्द्र झा : मैथिली रंगकर्ममे
थ्री-इन-वन-
मैथिलीक सुपरिचित नाटककार, रंग निर्देशक एवं मैलोरंगक संस्थापक अध्यक्ष । लोक साहित्य पर गंभीर शोध आलेख । मैथिलीमे 13टा नाटक, 19टा एकांकी, 14टा नुक्कड़ आ 10टा रेडियो नाटक प्रकाशित आ आकाशवाणी सँ प्रसारित । सीनियर फेलोशिप (भारत सरकार), इंटरनेशनल थिएटर इंस्टिच्यूट (नेपाल), प्रबोध साहित्य सम्मान आदि सँ सम्मानित । संप्रति ज्योतिरीश्वर लिखित मैथिलीक प्रथम पुस्तक वर्णरत्नाकर पर शोध कार्य । श्री महेन्द्र मलगियाक जन्म २० जनबरी १९४६ मे मधुबनी जिलाक मलंगिया गाममे भेलन्हि। मलंगियाजी मैथिली हिन्दी, अंग्रेजी आ नेपाली भाषाक जानकार आ थियेटर शिक्षण, पटकथा लेखन आ तत्सम्बन्धी शोधक फ्रीलान्स शिक्षक छथि। सम्मान, उपाधि आ पुरस्कार: २००६(सीनियर फ़ेलो, मानव ससाधन विकास विभाग, भारत सरकार), २००५ ई. मे मैथिली भाषाक सर्वाधिक प्रतिष्ठित प्रबोध सम्मान, उनाप सम्मान, परवाहा (उवा नाट्य परिषद, परवाहा), भानु कला पुरस्कार (कला जानकी संस्थान, जनकपुर), २००४- पाटलिपुत्र पुरस्कार ( प्रांगन थिएटर, पटना), इप्टा पुरस्कार (कटिहार इप्टा, कटिहार), २००३- गोपीनाथ आर्यल पुरस्कार (इन्टरनेशनल थिएटर इन्स्टीट्यूट, नेपाल), यात्री चेतना पुरस्कार (चेतना समिति, पटना), बैद्यनाथ सियादेवी पुरस्कार (बी.एस.डी.पी. काठमाण्डू), २०००- चेतना समिति सम्मान (चेतना समिति, पटना), जिला विकास धनुषा साहित्य पुरस्कार (जिला विकास समिति, जनकपुर), १९९९- विद्यापति सेवा संस्थान सम्मान (विद्यापति सेवा संस्थान सम्मान, दरभंगा), १९९८- रंग रत्न उपाधि (अन्तर्राष्ट्रीय मैथिली साहित्य परिषद, राँची), १९९७- सर्वोत्तम निर्देशक पुरस्कार (सांस्कृतिक संस्थान, काठमाण्डू), १९९१- भानु कला पुरस्कार, विराटनगर (भानु कला परिषद, बिराटनगर), १९९०- सर्वनाम पुरस्कार (सर्वनाम समिति, काठमाण्डू), १९८५- आरोहण सम्मान, काठमाण्डू, १९८३- वैदेही पुरस्कार (विद्यापति स्मारक समिति, राँची),
शोध कार्य: सलहेस: एकटा ऐतिहासिक अध्ययन, विरहा: मिथिलाक एकटा लोकरूप, सामा चकेबा: लोकनाट्यक एक अवलोकन, सलहेसक काल निर्धारण, विद्यापतिक उगना, शिवक गण, मधुबनी एकटा नगर अछि, हम जनकपुर छी, ई जनकपुर अछि।
हिनकर दू टा पोथी “ओकरा आँगनक बारहमासा” आ “काठक लोक” ललित नारायण मिथिला विश्वविद्यालय, दरभंगाक मैथिली पाठ्यक्रममे अछि। हिनकर दू टा पोथी त्रिभुवन विश्वविद्यालय, काठमाण्डू केर एम.ए. पाठ्यक्रममे अछि। हिनकर कैकटा आलेख आ किताब सेकेण्डरी आ हायर सेकेण्डरी पाठ्यक्रममे अछि।
प्रकाशित पोथी: नाटक: ओकरा आँगनक बारहमासा, जुआयल कंकनी, गाम नञि सुतय, काठक लोक, ओरिजनल काम, राजा सलहेस, कमला कातक राम, लक्ष्मण आ सीता, लक्ष्मण रेखा खण्डित, एक कमल नोरमे, पूष जाड़ कि माघ जाड़, खिच्चड़ि, छुतहा घैल, ओ खाली मुँह देखै छै। ई सभटा कैक बेर आ कैक ठाम खेलाएल गेल अछि। एकाङ्की: टूटल तागक एकटा ओर, लेवराह आन्हरमे एकटा इजोत, गोनूक गबाह, हमरो जे साम्ब भैया, “बिरजू, बिलटू आओर बाबू”, मामा सावधान, देहपर कोठी खसा दिअ, नसबन्दी, आलूक बोरी, भूतहा घर, प्रेत चाहे असौच, फोनक करामात, एकटा बताहि आयल छलय, मालिक सभ चल गेलाह, भाषणक दोकान, फगुआ आयोजन आ भाषण, भूत, एक टुकड़ा पाप, मुहक कात, प्राण बचाबह सीता राम, ओ खाली घैल फोड़य छै। ई सभटा मंचित भऽ चुकल अछि। २५ टा चौबटिया नाटक: चक्रव्युह, लटर पटर अहाँ बन्द करू, बाढ़ि फेर औतय, एक घर कानन एक घर गीत, सेर पर सवा सेर, ई गुर खेने कान छेदेने, आब कहू मन केहेन लगैए, नव घर, हमर बौआ स्कूल जेतए, बेचना गेलए बीतमोहना गबए गीत, मोड़ पर, ककर लाल आदि। ई सभटा चौबटिया वीथीपर खेलायल गेल अछि। ११ टा रेडियो नाटक: आलूक बोरी, ई जनम हम व्यर्थ गमाओल, नाकक पूरा, फटफटिया काका आदि। ई सभटा टा पटना, दरभंगा आ नेपालक रेडियो स्टेशनसँ प्रसारित भेल अछि। सम्पादन: मैथिली एकाङ्की (साहित्य अकादमी, नई दिल्ली), विदेहक नगरीसँ (कविता संग्रह), मैथिली भाषा पुस्तक (सेकेण्डरी स्कूल पोथी), लोकवेद (मैथिली पत्रिका)। कथा: प्रह्लाद जड़ि गेल, धार, एक दिनक जिनगी, बनैया सुगा, बालूक भीत, बुलबुल्ला आदि। लघुकथा: डपोरशंख, मुहचिड़ा आदि। सदस्यता: अध्यक्ष, मैथिली लोक रंग, सदस्य कार्यकारी बोर्ड, मिनाप, जनकपुर, यात्री मधुबनी, मिथिला सांस्कृतिक मंच, मधुबनी। राष्ट्रीय आ अन्तर्राष्ट्रीय सेमिनार सभमे सहभागिता।—सम्पादक
१९७५ ई. मे हम जुआयल कनकनी नामक एकटा नाटक लिखने रही, जे ओही साल प्रकाशित भेल रहय। एहि नाटकक प्रसंगमे मैथिलीक सुप्रसिद्ध साहित्यकार जीवकांतजी अपन प्रतिक्रिया व्यक्त करैत लिखने रहथि – मलंगियाजी, मिथिलांचलमे एखन ओहन अभिनेता नहि जन्म लेलक अछि, जे एकर तेजकेँ सम्हारि सकत। ई बात हम अपनहुँ महसूस कएने रही आ तहिए सँ हमर आँखि एहि बातक खोज करैत रहल, जे ओहि नाटकक अनुरूप कोनो अभिनेता भेटितए।
ओना मिथिलांचलमे अभिनेताक कमी नहि रहलैक अछि, मुदा सभक जिनगी अल्पकालीन। किएक तँ एहिठाम एकरा टाइमपासक रूपमे देखैत अछि। तेँ जहाँ कतहु नोकरी भेटि गेलैक कि ओ रंगकर्म केँ तिलांजली द’ दैत अछि। दोसर कोनो गार्जियन ई नहि चाहैत छैक, जे हमर बेटा रंगमंचसँ जुड़ल रहय। किएक तँ मैथिली रंगमंच केँ ओ सामर्थ्य नहि छैक जे ओकरा रोजी – रोटी द’ सकतै। तेँ रंगमंच के छोड़’ बाला नाम अनगिनत अछि आ जुटल रह’ बाला नाम आँगुरे पर गनल। एहन आँगुरेपर गन’ बाला नाम अछि – अभिषेक, चन्द्रशेखर, मुकुल, संतोष (मधुबनीसँ), रवीन्द्र, ओमप्रकाश, रंजू, प्रियंका (जनकपुरसँ), संजीव, किशोर केशव, गुड़िया, स्वाति, जितेन्द्रनाथ, प्रियंका (पटनासँ), मुकेश, उत्पल, प्रकाश, ज्योति, जीतू, कमल, दुर्गेश, भास्करानंद (दिल्लीसँ) आदि।
एहि सभमे प्रकाश कहिया हमरा भेटल - स्मरण नहि अछि, मुदा एतेक धरि अवश्य स्मरण अछि, जे ओ कहने रहय-
“सर, हमर घर घोंघौर अछि आ हम आर. के. कॉलेज मधुबनी में पढैत छी”।
“कोन कक्षामे ?”
“बी.एस सी.क फर्स्ट पार्टमे ”। हमरा दिससँ कोनो प्रतिक्रिया नहि अएबाक कारणें किछु कालक बाद पुन: बाजल –
“हम नाटकसँ सेहो जुड़ल छी ”।
“कोन संस्थासँ ?”
“मधुबनी इप्टासँ ”
“बहुत खुशीक बात ”
प्रकाश कोन अपेक्षा ल’ क’ हमरा लग आएल रहय से ओ ने कहि पओलक आ ने हम बूझि सकलिऎ। मुदा, एतेक अवश्य जानकारी भेटैत रहल जे नुक्कड़ नाटककेँ मधुबनी जिलामे बहुत लोकप्रिय बना देलक अछि। एक्केटा बिजुलिया भौजीक पचासटा शो कएलक अछि आ सभमे एकर अनिवार्य सहभागिता छैक। मुदा, ई हमर दुर्भाग्य रहल जे एकर एकोटा शो हम नइ देख सकलिऎ। तथापि एतेक विश्वास भैए गेल जे नाटकक प्रति एकर लगन बेजोड़ छैक।
हमहूँ रहबे कएलहुँ आ इहो नाटक करिते रहल आ तखन जँ मंच पर भेट नइ होइतए तँ इहो असंभवे बाला बात भ’ जइतै। से भेलैक नहि, एकरासँ मंचपर भेट भैए गेल, मुदा कहिया से स्मरण नहि अछि। हँ, एतेक अवश्य स्मरण अछि जे प्राय: 1995 ई. मे मिथिला सांस्कृतिक पर्व समारोहक अवसर पर हमरे नाटक ओरिजनल कामक मंचन नगर भवन, मधुबनीमे होइत रहय। हमहूँ आमंत्रित रही। जाहि मे दरोगाक भूमिका प्रकाशे केने छल। ओहि नाटकमे ई प्रशंसाक पात्र बनल रहय जकर उल्लेख दैनिक जागरण आ दैनिक हिन्दुस्तान सेहो कएने रहैक। किछु दिनक बाद गाम नइ सुतैए’क मंचन देखलियैक ओहो मे गामक तीनटा बिगड़ल युवकमे सँ एकटा बिगड़ल युवकक भूमिका यैह कएने छल। ओही दुनू मे कयलगेल अभिनयक बदैलत ई हमरो मोन मे बैसि गेल। बादमे बिहार सरकार युवा मंत्रालय, पटना दिस सँ आयोजित कार्यक्रम मे एक बेर फेर हमरे लिखल नाटक हमरो जे साम भैयाक मंचन नगर भवन, मधुबनीमे होइत रहय। हमहूँ आमंत्रित रही। जाहि मे चारुवक्य के भूमिका मे प्रकाश रहै। मंचपर एकरा देखलाक बाद हमरा बड़ अपसोच भेल रहय जे जीवकांतजी एहिठाम नइ छथि। ओ जँ आइ एहिठाम रहितथि तँ एकर अभिनय देखिक’ निश्चित अपन बात घुरा लितथि जे ‘मिथिलांचलमे एखन ओहन अभिनेता नहि जन्म लेलक अछि’। बहुत विलक्षण आ मुग्ध कर’ बाला अभिनय कएने रहएअ। तेँ हमरा कह’ पड़ल जे चारुवक्य के भूमिका एहन दोसर नइ क’ सकैए।
एकर बाद करगिल समस्यापर आधारित नाटक दुलहा पागल भ’ गैलै मे सेहो अभिनय कएलक जे हम नइ देख सकलिऎक। हँ, मधुबनीक डिप्टी कलक्टर श्री दीपनारायण सिंह जी सँ जखन बात भेल तँ कहलनि जे खासक’ प्रकाशचन्द्र बड्ड नीक अभिनय कएने छल।
ओना एहि बातक घमर्थन कखनो-कखनो उठिए जाइत अछि जे अभिनेता तँ निर्देशकक हाथक कठपुतली होइत अछि। ओकरा जेना-जेना निर्देशक कहैत छैक तेना-तेना ओ मंचपर करैत अछि। जँ इएह बात सत्य छैक तँ एक्केटा भूमिका जखन दू आदमी करैत अछि तखन किएक ककरो नीक आ ककरो बेजाए भ’ जाइत छैक ? एहि आधार पर तँ सृजनात्मक प्रतिभा अपन होइत छैक से मानहिटा पड़त। आ तेँ ओ ओहन चारुवक्य क सृजन कएने रहय।
फेर 2005 ई. मे रामाननद युवा क्लब, जनकपुर धाम (नेपाल) द्वारा आयोजित नाट्य समारोह मे नेपालक अतिरिक्त कोलकाता, दिल्ली, दरभंगा आ मधुबनीक टीमसभ भाग लेने छल। मधुबनीक यात्री संस्था, दिल्लीक यात्री संस्थाक रूप मे प्रवेश पओने छल। कारण , ओहि समयमे अधिकांश यात्रीक अभिनेतासभ दिल्लीए मे रहैत छल तेँ किछुए नवकेँ समावेश कर’ पड़लै आ काश्यप कमलक नाटक गोरखधंधा तैयार भ’ गेलै। एहि नाटक मे ओ सूत्रधारक भूमिका कएने रहय जे काफी चर्चित रहलै।
मैथिली रंग जगतमे नव पीढीक कतेको लोक छथि, जे लगातार काज क’ रहल छथि मुदा, ओहि जमातमे प्रकाश कतेको कारणे सभहक ध्यान अपना दिस खींचैत अछि। एक त’ अपन रंग कालमे , प्रकाशक रंग प्रवाह बड्ड महत्वपूर्ण छैक। दोसर ई जे – प्रकाशक द्वारा जराओल गेल सर्वरंग अभियानक दीपक जे प्रभाव मैथिली रंग जगत पर पड़ल अछि ओ आरो बेसी प्रशंसाक पात्र छैक। प्रकाशक रंग प्रवाहक शुरुआत मिथिलाक एकटा छोट छीन गाम घोंघौर स’ शुरु होइत छैक। अपन नेनपने सँ गामक रंगमंच सँ जुड़ैत, अपन जिला मधुबनीक नगर इप्टाक कार्यालय सचिव बनल आ इप्टा मे एकर पाँच सालक कार्यकाल अखन तक के ओकर स्वर्णकाल कहल जा सकैत छैक। ओत’ सँ निकलिक’ विश्वविद्यालय स्तर पर अभिनय मे प्रथम सम्मान सँ सम्मानित होइत राष्ट्रीय नाट्य विद्यालय, दिल्ली मे प्रवेशक चयन प्रक्रियाक अंतिम प्रक्रिया तक शामिल भेल। ओहो कोनो नामी-गिरामी निर्देशकक संग कार्य करबाक अनुभवक बिना। फेर संगीत नाटक अकादेमी, नई दिल्ली द्वारा प्रशिक्षण ल’क’ ओकरे बाकी कार्यशाला मे कार्यशाला सहायकक रूप मे कतेको राज्य मे अपन ज़िम्मेदारी केँ सफलतापूर्वक निभाबैत, साहित्य कला परिषद, दिल्लीक रंगमण्डल सँ गुजरैत, सॉग एण्ड ड्रामा डिविजन, नई दिल्ली मे कैजुअल आर्टिस्टक रूप मे चुनबैत आई राष्ट्रीय नाट्य विद्यालय, नाई दिल्ली द्वारा अखिल भारतीय स्तरक श्रेष्ठतम रंगशोध पत्रिका रंग प्रसंगक संपादन सहयोगीक रूपमे अपन महत्वपूर्ण ज़िम्मेदारी निभा रहल अछि। ई त’ छल प्रकाशक अपन रंगपक्ष , जे कि हमरा सभ केँ सीधे-सीधे देखाइत अछि। जे दोसर रूप छै ओ ई जे मधुबनी सन छोट जगह मे प्रकाश जे रंगदीप जरौलक अछिओकर परिणाम ई छैक जे आई एहि छोट शहर मे सात-सात टा रंगकर्मी रंगकर्म मे प्रशिक्षणक लेल राष्ट्रीय प्रतिभा छात्रवृत्ति ल’ चुकल अछि। कतेको रंगकर्मी राष्ट्रीय स्तरक रंगप्रशिक्षण संस्थान सँ प्रशिक्षण प्राप्त केलन्हि अछि।
2006 ई. मे मैथिली लोक रंग, दिल्ली ( मैलोरंग ) त्रिदिवसीय नाट्य सहोत्सवक आयोजन कएने रहय जाहिमे सहरसा, पटना आ दिल्लीक टीम ( मैथिली लोक रंग ) भाग लेने रहैक। ई तीनू टीम क्रमश: कनियाँ-पुतरा, पारिजात हरण आ काठक लोक क्रमश: उत्पल झा, कुणाल तथा प्रकाश झा क निर्देशनमे प्रस्तुत कएने रहय। उत्पल झा राष्ट्रीय नाट्य विद्यालय, नई दिल्ली सँ उत्तीर्ण छात्र, कुणाल केँ दस-पन्द्रह नाटकक निर्देशनक अनुभव आ प्रकाश झा केँ अभिनय छोड़ि निर्देशनक कोनो अनुभव नहि। तेँ लागल जे एहि दुनू निर्देशकक बीचमे प्रकाश ओहिना दरड़ा जाएत जहिना जाँतक दुनू पट्टाक बीचमे दालि। मुदा से भेलैक नहि, प्रकाश झा आँकड़ जकाँ अड़ले रहि गेल। प्रेक्षक गुम्मी लाधिक’ नाटक देखैत रहलाह। मुदा, जत’ हँस’क अवसर छलैक ओत’ हँसबो कएलाह।
नाटक समाप्त भेलाक बाद प्रकाश दू शब्द कहबाक हेतु हमरा मंच पर बजा लेलक। ओ किएक हमरा बजौलक तकर अनुमान एहि रूपमे लगौलिऎक – प्राय: नाटक मे कएल गेल किछु फेर-बदलक मादे किछु कहताह। मुदा ताहि प्रसंगमे हम किछु कहि नइ सकलिऎक। कारण, प्रेक्षक हमर मुँह बन्द क’ देने छल। तेँ हम ई बात कहबाक लेल बाध्य भ’ गेल छलहुँ जे दुलहन वही जो पिया मन भाए अर्थात नाटक वएह नीक वा निर्देशक वएह नीक जकरा प्रेक्षक गम्भीरता सँ देखलक आ बुझलक। एतेक कहलाक बाद ओ राम गोपाल बजाज जी केँ बजा लेलकनि। हुनका मंचपर बजएबाक दूटा कारण भ’ सकैत अछि – पहिल, ओ भारतीय रंगमंचक एकटा दिग्गज रंगकर्मी छथि जे मिथिलांचलक सपूत छथि आ दोसर, पहिल बेर निर्देशनक क्षेत्रमे आयल छल तेँ हुनक आशीर्वाद प्रकाशक लेल आवश्यक छलैक। तेँ बजाजजी मंचपर अएलाह आ हमर बातक समर्थन करैत कहलथिन – मलंगियाजी जे बात कहलनि अछि ताहिसँ हम सहमत छी। प्रकाश केँ जखन दर्शके सर्टिफिकेट प्रदान क’ देलकै तखन हम ओहिपर हस्ताक्षर नइ करिऎ से उचित नइ होएत।
एहि प्रस्तुति के देखलाक बाद हिन्दीक युवा आ संवेदनशील रंगदृष्टि रखनिहार रंग समीक्षक संगम पाण्डे जनसत्ता में लिखने रहथि —
... मंच पर ये सभी पात्र चरित्र के कई बारीक विन्यासों के साथ दिखाई देते हैं। उनके भदेस में कहीं भी कुछ बनाबटी नहीं लगता। और यही वजह है कि कथावस्तु में स्थितियाँ कई बार दोहराई जाकर भी अपनी रोचकता नहीं खोतीं। मंच पर पीछे की ओर दाएँ मंदिर का चबूतरा है। बाईं ओर एक पूरा का पूरा वृक्ष, और चबूतरा एक पूरा परिवेश बनाते हैं। इस परिवेश में साधु की पीतांबरी वेशभूषा एक दिलचस्प कंट्रास्ट बनाती है”।
संगम पाण्डेक उपर्युक्त कथन निश्चित रूपे प्रकाशक नाट्य निर्देशक संग ओकर मंच परिकल्पना आ वस्त्र विन्यासक दृष्टिक सेहो मजबूती प्रदान करैत छैक।
2005 ई. मे स्वास्ति फाउण्डेशन, दिल्ली हमरा प्रबोध साहित्य सम्मान देने छल, जे कलकत्तामे प्रदान कएल गेल। उक्त सम्मानक अवसर पर डॉ. उदय नारायण सिंह ‘नचिकेता’ द्वारा रचित एक छ्ल राजा नामक नाटकक मंचन कोकिल मंच, कोलकाता द्वारा कएल गेल छल। हमरा बगलमे बैसलि हमर पत्नी जिनका साक्षर मात्र कहल जा सकैए पूछि बैसलीह
“कखन नाटक समाप्त होएतैक” ?
एहिपर हम कहलिएनि जे एक चौथाई बाँकी अछि। अवलोकनजन्य थकान सँ ओ अपने-अपने बाजि उठलीह
“एह, तखन तँ आधा घंटा सँ बेसिए बैस’ पड़त”।
आब कोनो प्रेक्षकक मुँहसँ निकलल “बैस’ पड़त” शब्द नाटक प्रदर्शनपर एकटा पैघ प्रश्नचिन्ह लगबैत अछि।
इएह सम्मान 2007 मे मयानन्द मिश्र केँ भेटलनि। ओहि सम्मानक अवसरपर डॉ. नचिकेता द्वारा रचित नायकक नाम जीवन, एक छल राजा , रामलीला, प्रत्यावर्तन आदिमे सँ कोनो एकटा नाटकक मंचन होएबाक चाही से विचार कएल गेल छल। संगहि स्थान बदलिक’ दिल्ली पर मोहर लागि गेल छल। उक्त आयोजनक सम्पूर्ण अभिभारा प्रकाश चन्द्र झा केँ भेटल छलैक। तेँ ओ नचिकेताक सभ नाटक मंगौलक। गम्भीरता सँ पढलक आ अंतमे एक छल राजापर आबिक’ केन्द्रित भ’ गेल।
नचिकेताक जतेक नाटक छैक ओहिमे सँ सभसँ नीक नाटक एक छल राजा अछि जे प्राय: 1970 क दसकमे प्रकाशित भेल रहैक। एकरा जँ एना बूझी तँ कहि सकैत छी जे जहिया प्रकाश जन्मों नहि लेने होयत तहिए ई नाटक प्रकाशित भेल रहैक। तेँ जतेक जे एहि नाटकक मादे प्रकाशित भेल छल होएतैक ताहिसँ ओ परिचित नहि छल। तथापि ओहिमे सँ एक छल राजा केँ चूनि लेलक से ओकर निर्देशकीय दृष्टिक प्रमाण दैत छैक। कारण, निर्देशक वास्ते नाटक चयन एकटा अहम मुद्दा रखैत छैक।
जँ सत्य पुछल जाए तँ ओ नाटक प्रकाश चन्द्र झाक हेतु एकटा चुनौती भरल काज छलैक। एखन धरि जतेक निर्देशक ओकरा प्रस्तुत कएने छल ओकरा कओमा आ पूर्णविराम सहित मंचपर उतारि दैत छल तेँ प्रेक्षककेँ पुछ’ पड़ैत छलैक जे आब कतेक नाटक बाँकी अछि। एहन स्थिति उत्पन्न होएबाक कारणपर विचार करबासँ पहिने हमरा नाटक कथानकपर विचार सेहो कर’ पड़त।
एहि नाटकमे राजा साहेब नामक एकटा जमीन्दार अछि जकर जमीन्दारी पुर्खेक समयसँ धीरे-धीरे कमल जाइत छै। राजा साहेब लग आबिक’ विपन्नता पराकाष्ठापर पहुँच जाइत छै। कर्जक बोझ ततेक ने बढि जाइत छै जकरा सधाएब मश्किल भ’ जाइत छैक। फजूल खर्ची आ विलासिताक कारणेँ एहि स्थितिमे पहुँचब एकटा नियति छैक। फेर ओही जमीन्दारीमे पलल राजा साहेबक पिताक अवैध संतान धनिकलाल शहर जाइत अछि। ओहिठाम अपन लगन आ परिश्रमसँ काफी धनोपार्जन करैत अछि आ राजा साहेबक हवेली कीनैत अछि। फेर ओहो वएह काजसभ कर’ लगैत अछि जे राजा साहेब करैत छलाह।
आब प्रश्न ई उठैत अछि जे एकटा जमीन्दारकेँ तोड़िक’ दोसर जमीन्दारकेँ ठाढ करबाक की औचित्य छैक ? जँ ठाढ भइए जाइत छैक तँ दरबारमे राजा साहेब जकाँ हवेलीमे मोजराक आयोजन करबाक की प्रयोजन छैक ? जखन ई बात स्पष्ट भ’ जाइत छैक जे राजा साहेब अपन बेटी मोहिनीक विवाह आर्थिक तंगीक कारणेँ नइ करा रहल छथि तखन ओकर प्रेम प्रसंगक एतेक दृश्यसभ रखबाक कोन प्रयोजन छैक आ अंतमे ओकरा प्रेमीकेँ खलपात्र बनएबाक कोन औचित्य छैक ? कोनो नियतिक विरुद्ध बेर-बेर धनिक लालक मुँह सँ प्रतिशोध लेब कहयबाक कोन जरूरी छैक ? राजा साहेब तँ अपन करनीक फल पाबिए गेल छलाह जे हवेली बेचिक’ सड़कपर आबि गेल छलाह।
उपर्युक्त सभ प्रश्नपर प्रकाश नीक जकाँ विचार कएने छल। ओकर प्रदर्शन स्क्रिप्ट देखिक’ हमरा लागल जे ओकरामे नाटक प्रदर्शनक समझदारी छैक।
नाटकसँ एक दिन पहिने हमरा डेरापर एकटा कार्ड आएल रहय। ओहिपर सपरिवार लिखल रहैक। तेँ हम पत्नीसँ पुछलियनि -
“नाटक देख’ जएबैक” ?
“कोन नाटक छै” ? प्रश्नपर प्रश्न ओ रखलनि।
“एक छल राजा”
“नइ जाएब”।
“किएक”?
“कलकत्ता मे देखने छी। हमरा नइ नीक लागल रहय”।
“चलू ने, निर्देशक बदलल छै, अभिनेता बदलल छै”।
“मुदा नाटक तँ वएह रहतै ने”।
“तैयो देखि लियौ ने”।
नाटक भेलैक। नाटक समाप्त भेलाक बाद नचिकेताजी केँ काफी खुश देखलियनि। एकर मतलब छलैक जे नाटक अपन ऊँचाई पाबि गेल छल। वस्तुत: हमरो बड्ड नीक लागल रहय ई प्रस्तुति। हमर मोन मानि गेल छल जे एकरा नीक निर्देशकक पाँतीमे राखल जा सकैए। जँसे बात नइ रहितै तँ नाटक एहि रूपमे नइ चमकितै। रास्तामे हम पत्नीसँ पुछ्लियनि —
“केहन लागल नाटक”?
“बहुत बढियाँ”
“तखन कहै छलिऎ जे नइ जाएब”।
“हमरा थोड़बे बुझल छल जे एहन नाटक हेतै”।
ई छलैक एकटा साक्षर मात्र लोकक मूल्यांकन। श्री मायानंद मिश्र, डॉ. गंगेश गुंजन, डॉ. देवशंकर नवीन, डॉ. ओमप्रकाश भारती आदि दिग्गज विद्वान लोकनि एहि प्रस्तुतिक प्रशंसा कएलथिन। ओना दशरथ जखन भार जनकपुर पठौलथिन तँ जनकपुरबासी मेसँ क्यो बाजि ऊठल—भार तँ बहुत बढियाँ छनि, मुदा अंकुरीक अखुआ टेढ छनि। एहन अखुआ टेढबाला लोक प्रेक्षकक प्रतिक्रिया देखिक’ अपनाकेँ चुप्पे राखब उचित बुझलक।
एहि ठाम एकटा बात कह’ चाहब—आदमीक क्षमताक स्थानांतरण दोसर क्षेत्रमे सेहो होइत छैक। यदि हम दहिना हाथसँ ‘अ’ लिखैत छी तँ बामा हाथसँ ‘अ’ सेहो लिखि सकैत छी। कारण, दहिना हाथक क्षमता बामा हाथमे स्थानांतरित भ’ जाइत छैक। एही अवधारणापर लोक कहैत छैक जे बी.ए. भ’ क’ घास छिलतै तँ मूर्खसँ बढिए जकाँ छिलतै किएक तँ ओ अपन पढ’–लिख’ बाला क्षमता घास छील’ मे लगा देतैक। एहि मनोवैज्ञानिक तथ्यक सत्यापन प्रकाश चन्द्र झाक अभिनयात्मक एवं निर्देशकीय क्षमतासँ जोड़िक’ संगठनात्मक क्षमताकेँ सेहो देखल जा सकैए। ओ जतबए नीक अभिनेता तथा निर्देशक अछि ओतबए एकटा सफल संगठनकर्ता सेहो। आ हम सभ कियो जनैत छी जे रंगकर्म मे संगठनात्मक क्षमताक विशेष महत्व छैक।
एहिठाम संगठनात्मक क्षमताकेँ रंगकर्मसँ जोड़िएक’ देखल जा सकैत अछि कारण, भरतक नाट्यशास्त्रक पैंतिसम अध्यायमे नाट्यदलक चर्चा आएल अछि जाहिमे सूत्रधार, अभिनेता, काष्ठकार, माली (माल्यकार), स्वर्णकार (मुकुट एवं गहना बनब’बाला), सूचिकार (दर्जी), चित्रकार आदिक चर्चा अछि। हमरा जनैत एहि सभ केँ मिलाक’ राख’बाला सूत्रधार छल होएतैक। ईसभ अपन-अपन योगदान नाट्य प्रदर्शनमे दैत छलैक। जँ एकरा सभकेँ मिलाक’ नहि राखल जैतैक तँ नाट्यप्रदर्शन असंभव भ’ जइतैक। अत: एकटा सम्पूर्ण रंगकर्मीक हेतु संगठनात्मक क्षमता आवश्यक भ’ जाइछ।
2005 ई. मे जनकपुर नाट्य महोत्सवक आयोजन कएल गेल रहैक। एहि आयोजन मे यात्री टीम भाग लिअय से हमर हार्दिक इच्छा रहय। मुदा कलाकारसभ बिखरल रहैक। सभ एकठाम जमा होएत आ नाटक करत से संभव नहि बुझाय। तथापि एकबेर जानकारी देब आवश्यक छल। एतदर्थ बीस-बाइसटा मेम्बरमे सँ प्रकाश केँ टेलीफोन कएलिऎक। कारण, ओकर संगठनात्मक क्षमतासँ हम परिचित छलहुँ। दोसर जँ गछियो लितएअ तँ संगठनात्मक क्षमताक अभावमे जएबो करितएअ कि नहि ताहिपर हमर विश्वास नहि छल। खैर, ओ हमर इच्छाकेँ सहर्ष स्वीकार क’ लेलक आ पन्द्रह-सत्रह आदमीक टीम ल’ क’( दिल्ली सँ ) जनकपुरधाम (नेपाल) पहुँच गेल।
सम्प्रति प्रकाश दिल्लीमे मैथिली लोक रंग (मैलोरंग) नामक संस्था चला रहल अछि। एहि संस्थाक एकटा सदस्य दिल्ली रहैत अछि तँ दोसर देवगिरी मे, माने एकटा उत्तरी दिल्ली तँ दोसर दक्षिणी दिल्ली। एहना स्थिति मे मैथिली रंगकर्म केँ जियाक’ राखब एकटा कठिन काज भ’ जाइत छैक। तथापि ओ एकरा जिआए क’ नहि, बल्कि जगजियार क’ क’ रखने अछि।
इम्हर, जहिया सँ प्रकाश रंग प्रसंग सँ जुड़ल अछि आ डॉ. ओमप्रकाश भारती, स्व. जे.एन. कौशल, महेश आनंद, देवेन्द्र राज अंकुर, प्रतिभा अग्रवाल आदि सन शोधकर्ताक सानिद्ध पौलक अछि ओकर रंग-दृष्टि आरो खुजलैक अछि। मैथिली लोकनाट्य आ रंगमंच पर ओकर शोध आलेख उल्लेखनीय होइत छैक। बाल रंगमंच पर भारत सरकार द्वारा राष्ट्रीय फैलोशिप प्राप्त करनिहार प्रकाश कहियो कहियो कथा सेहो लिखैत अछि। एकरा द्वारा लिखल कथा पाथर बेस चर्चा मे छल। ई कथा बुच्चीक मनोरथ नाम सँ अंतिका मे आ पाथर नाम सँ हिन्दी मे समकालीन भारतीय साहित्य मे प्रकाशित भेल रहै।
हमरा जनैत कर्मठ आ सफल व्यक्ति ओ नहि होइत अछि जे समयक पाछाँ-पाछाँ चलैत अछि, सफल व्यक्ति तँ ओ होइत अछि जे अपन कर्मठतासँ समय केँ अपना लग खींच लैत अछि। इएह गुण हम मृदुभाषी आ मिलनसार प्रकाश मे पबैत छी। किएक तँ एकरासँ पहिने मिथिलांचल सँ कतेको मैथिलीक विद्वानलोकनि दिल्ली अएलाह, मुदा मैथिली रंगकर्मक जड़ि एना भ’ क’ रोपल नहि भेलनि। प्रकाशक लेल दिल्ली मे हिन्दी रंगमंच मे काज करनाइ बहुत आसान छल मुदा ओ मैथिली रंगकर्म के अपनैलक ई बेसी महत्वपूर्ण अछि। हमरा तँ ओहो दिन देखल अछि जहिया मैथिली रंगकर्म कलकत्तामे बहुत जगजियार छलैक, एकरा बाद ई जगजियारी ऊठिक’ पटना आ जनकपुर अएलैक सेहो देखलहुँ आ आइ लगैत अछि जे एहि जगजियारीक एकटा प्रबल दावेदारक रूपमे दिल्ली सेहो ठाढ़ भ’ गेल अछि जकर श्रेय निश्चित रूपे प्रकाश चन्द्र झा केँ जाइत छैक। आइ पटना हो, चाहे जनकपुर, चाहे सहरसा, सभकेँ अपन-अपन क्षमता देखएबाक हेतु दिल्लीमे प्लेटफार्म मैथिली लोक रंग (मैलोरंग) प्रदान कएअलक अछि जकर संचालन प्रकाश चन्द्र झा क’ रहल अछि। हम मैथिली रंगकर्मक हेतु ओकर दीर्घायु आ सफलताक कामना करैत छी।


text:
"की अपन बौआ अठारह सय सँ आगू नहि मनी-आर्डर क' सकैत छथि? आई बौआ'क नौकरी भेना छओ मास भ' गेल अछि. ओ मात्र अठारह सय टाका मासिक मनीआर्डर करैत छथि. ओना अपना लोकनिक ते काज चलिए रहल अछि मुदा बहुत दिन सँ मोन छल जे कनियों बेसी टाका भेजतथि ते जाके सिँहेश्वर बाबा'क दर्शन क' अबितहुँ. कतेक हेते कुल मिलाकेँ ५०० टाका खर्चा पड़तैक. मुदा आब अपना लोकनि केँ कोन चिन्ते अछि. दू-टा कनकिरबी छल ओकर बियाह भ' गेल अछि बौआ नौकरी करिते छथि. मुदा कनि मनि जँ बेसी टाका भेजतथि ते अपना लोकनि'क किछु रुकल काज क' अबितहुँ. अहुँ के धोती आब जवाब द' रहल अछि"
एक्के दम मे कुनौली वाली अपन पतिदेव केँ ई सब बात कहि देलीह. आ हुनकर पति श्री दीनानाथ ठाकूर जाढ़'क दूपहर मे अपने आँगन मे खटिया लगा एना एहेन नाटक केलथिन्ह जे ओ किछु सुनमे नहि केल्थिन्ह. एहेन नहि छलैक जे ओ अपन पत्नी'क बात सुन' नहि चाहैत छलाह, बल्कि ओ एहि तरहेँ बात रोज भोर साँझ सुनैत छलाह, तेँ हुनका एहि बात मे कोनो रस नहि लागैत छलन्हि. आ जेना हरदम होइत छल. हुनकर पत्नी एहि बात सँ तमसा गेल छलीह आ बाजैत बाजैत चलि गेलीह, "एहि घर मे हमर बात सुनय वाला किओ नहि, सबकेँ अपने टा सुझैत अछि". दीनानाथ ठाकूर फेर सँ स्तब्ध.
कनिक देर मे हुनकर कनियाँ फेर सँ इम्हर अयलीह तो दीनानाथ बाबु कहय लागलाह, " अहाँ के कतेक बेर हम कहलहुँ मुदा अहाँ बुझि नहि सकलहुँ, फेर सँ ओएह बात, ओएह बात".
"अपन बौआ कोनो आइ.ए.एस केर नौकरी नहि करैत छथि. दिल्ली मे एकटा कपड़ा बनबै वाला कम्पनी मे कपड़ा चपोतै छथि. भोर सँ साँझ धरि खटला के बाद मात्र साढे चारि हजार टाका मासिक हुनका दरमाहा भेटैत छन्हि. ओहो मे ओ अठारह सय टाका अहाँ के भेजि दैत छथि. बाँकी बचल सत्ताइस सय टाका मे दिल्ली मे ओ कोना रहैत हेताह से अहाँ नहि बुझि सकबैक" देनानाथ ठाकूर अपन पत्नी केँ बुझेबाक प्रयास केल्थिन्ह.
हठाते कुनौली वाली गम्भीर भ' गेलीह आ अपन घरवाला सँ एकटा प्रश्न फेर पुछि देलथिन्ह, " से सुनु ने, एखने बभनगामा वाली'क बेटा मनोज से दिल्ली सँ आयल छलाह, कहैत छलाह जे अपन बौआ'क नौकरी बहुत बढ़ियाँ अछि. बाँकी लोक ते ठाढ़े काज करैत छथि मुदा अपन बौआ केँ बैसलाह काज भेटल छन्हि, किदन ते कहैत छैक... फोल्डिँग डीपार्टमेन्ट मे".
"तेँ अहाँ के हम मूर्ख कहैत छी ने. अन्ग्रेजी मे कपड़ा चपोतनाई के फोल्डिँग कहल जाइत छैक. बाँकी लोक ठाढ़े काज करैत छथि मुदा अपन बौआ एक बड़का टेबुल पर बैसि कपड़ा चपोतैत रहैत छथि. सत्ताइस सौ टाका मे घर'क किराया, खेनाई पीनाइ बस के किराया नहि जानि कतेक काज रहैत हेतन्हि", अपन कनियाँ के हर सम्भव तरीका सँ बुझेबाक प्रयास करैत दीनानाथ ठाकूर बाजलाह.
कुनौली वाली आब आओर बेसी गम्भीर भ' गेल छलीह. दू टा बेटी'क बाद भेलाक बाद बौआ जन्म नेने छलाह. बचपन सँ दुलारु. अपन बौआ केँ ओ कोनो तरहेँ दिक्कत मे नहि देखि सकैत छलीह. मोन मे सँतोष कय लेलीह जे आइ ने काल्हि यदि बौआ'क जिन्दगी सलामत रहतन्हि ते सिँहेश्वर कोन बाबा-धाम तिरुपति सभ'क दर्शन कारा देतन्हि. अपने मोन मे सोचैत बजलीह, " भगवान भोलानाथ बौआ केँ कोनो तरहेँ'क दूँख नहि दिहथु". आ जेना हरदम होइत छैक हुनकर आँखि मे नोर भरि गेल छलन्हि. लागैत छलन्हि जे ओ बेसी टाका माँग कय कोनो अपराध क' देलथिन्ह. आब पछतावा होइत छलन्हि.
स्त्री जाति'क इएह विधान थीक, कोँढ़ जल्दी फाटैत छन्हि. दुनियाँ केर एत्तेक दूःख दर्द केँ अपना आप मे समेटितहुँ अपना उपर मे ओत्तेक विश्वाश नहि रहैत छन्हि. जैह वस्तु'क लेल जिद्द करैत छथि ओएह वस्तु केँ त्याग करबा'क लेल सेहो तैयार. आइ तक भगवानोँ नहि बुझि सकलाह स्त्री'क ई प्रकृति केँ. आ बौआ ते हुनकर अपने कोखि सँ जनमल सन्तान थीकाह. अपन एक तुच्छ इच्छा'क लेल हुनका कोना कष्ट पहुँचेबाक बात सोचि लेलीह ताहि पर पछताबा होइत छलन्हि.
कनिके काल मे फेर सब किछु सामान्य. फेर सँ कुनौली वाली सोचय लगलीह जे हुनकर कोखि सन भगवान सब केँ दिहथु. मात्र तीन टा धिया पूता. दू टा बेटी'क बढ़ियाँ घर मे विवाह जमाए लोकन्हि सरकारी नौकरी मे. एकटा बेटा बी.ए. आनर्स आ दिल्ली मे नौकरी करैत. भगवान'क दया सँ आइ तक कहियो दालि-भात-तरकारी मे भाँगठ नहिँ लगलन्हि. भगवान चि० बौआ'क समाँग जुड़ैल राखथु ओहि सँ बेसी हुनका केवल एकटा नीक पुतोहू द' दैथि एहि सँ बेसी किछु नहि चाही. बात खतम भ' गेल सब किओ खुश रहय लागल.
किछु दिन'क बाद अपने टोल'क एकटा बच्चा भोरे भोर खबरि देलकन्हि जे गाम'क डाकिया श्री खेलानन्द हुनका बजबैत छथि, हुनका लेल चिट्ठी आयल अछि. गामक डाकिया जखन हुनका बजबैत छलथिन्ह ते मोन ई बात रहैत छलन्हि जे किछु नहि किछु दिल्ली सँ आयल अछि. मुदा कोन चीज आयल अछि ई बात हुनका मोन केँ उद्वेलित कय दैत छलन्हि. पिछला कएक बेर सँ ते केवल बौआ के मनीआर्डर आबैत छल वा अन्तर्देशी चिट्ठी. अन्तर्देशी चिट्ठी ते ककरो द्वारा खेलानन्द भेजि दैत छलन्हि. एहि बेर चिट्ठी आयल अछि आ तैयो खेलानन्द हुनका बजौने छलाह. मोन कोनो पैघ आशँका सँ घबरा गेलन्हि.
सरपट भागैत खेलानन्द'क घर पर पहुँचलीह. आबिते खेलानन्द हुनका एक ठाम दस्तखत करबा हुनका कहलकन्हि, "जे रजिस्ट्री चिट्ठी आयल अछि". मोन आओर आशँका सँ खराब भ' गेल छलन्हि. जल्दी सँ चिट्ठी पाड़ि देखलथिन्ह जे ओहो मे एकटा चिट्ठी छल आ चिट्ठी'क साथ साथ एकटा लाल रँग'क आओर कागज. मोन मे कतेको प्रश्न उठलन्हि जे एखन ते मनीआर्डर आबैक समय थीक ते चिट्ठी कोन हिसाब सँ.
खेलानन्द दाँत नीपोड़ने कहै लागल, "काकी भोज कहिया खुआ रहल छी. अहाँक लेल अहाँक बौआ डराफे सँ पैसा भेजने अछि. ल' देखय दिअ ते कतेक के अछि, ओ महाराज, ई ते पूरे पैँतालीस सय टाका अछि, साढे चारि हजार, बाप रे बाप दिल्ली मे बहुत पैसा छैक. आब हमरो लोकनि केँ सरकारी नौकरी छोड़ि दिल्ली कमेबा'क लेल जेबाक चाही, काकी हम नहि मानब हम भोज ते खेबे करब" एक दम मे खेलानन्द कत्तेक बात कहि देलकन्हि.
कुनौली वाली केँ एत्तेक खुशी पर हठाते विश्वासे नहि भेलन्हि. ओ खेलानन्द केँ चिट्ठी पढबाक लेल कहल्थिन्ह. खेलानन्द पढ़य लागल.
"पूज्यनीयाँ माँ, सादर प्रणाम, हम कुशल छी आ अपने लोकनिक कुशलता'क कामना करैत रहैत छी. पीछला महीना मे हम किछु ओभर-टाइम काज केने रही आ बेसी पैसा कमेने छी. तेँ एहि महीना अठारह सय नहि अपितु साढे चारि हजार टाका भेजि रहल. बजार'क बैँक मे बाबुजी के कहब्न्हि तोडबा लेबाक लेल. अहाँ सिहेश्वर स्थान घुमि केँ आबु, बाबुजी'क लेल एक जोड़ ब्रासलेट धोती कीनि देबन्हि. एहि महीना काज भेटला पर हम फेर सँ ओभर टाइम काज करब आ अहाँ के पैसा भेजब. बाबुजी केँ प्रणाम कहि देबन्हि."
कुनौली वाली आओर किछु नहि बुझि सकलीह. केवल एतबी बुझि मे एलन्हि जे एहि बेर बौआ साढे चारि हजार टाका भेजने छथि. चिट्ठी आ ड्राफ्ट ल' ओ लगभग दौड़ैत अपन घर जाए लगलीह. रास्ता मे हुनका कतेको बात फुड़लन्हि. मोन कहैत छलन्हि जे जोर जोर सँ चीकरि चीकरि केँ लोक केँ कहथि जे बेटा हो तेँ हमरे बौआ सन. किछु दिन पहिने हम इच्छा करैत छलहुँ आई बौआ ओहि इच्छा केँ पूरा करबा'क लेल सब व्यव्स्था क' देलथिन्ह. सब बाबा वैद्यनाथ'क कृपा छन्हि. हँ एहि टाका मे सब सँ पहिने हम सत्यनारायण भगवानक पूजा करायब तकरे बाद ओहि सँ कोनो दोसर काज कएल जायत. आ हिनका एक जोर ब्रासलेट'क धोती कीनि देबन्हि, बड़की बेटी'क दू मासक बाद मे बिदारगरी अछि एक पल्ला नीक साड़ी कीनि के राखि देब. सिँहेश्वर-स्थान जेबा मे ते बेसी खर्चा होयत नहि. केवल ट्रेन के किराये टा नहि, बाँकी घर सँ दू व्यक्ति'क लेल मुरही-चूड़ा बान्हि लेब. आब ते ओहो बाध सँ आबि गेल हेताह. ई खुशखबरी सुनि कतेक खुश हेताह. इएह सब सोचैत लगभग दड़बड़ मारैत घर जैत छलीह. की रास्ता मे बभनगामा वाली भेटलन्हि, पुछलथिन्ह, "किएक यै एना दड़बड़ मारने कतय सँ आबि रहल छी, कोनो विशेष बात?"
"हँ हँ बौआ पैसा पठेने छलाह. एहि बेर डराफे सँ टाका पठेने छथि. साढे चारि हजार टाका. बैँक मे डराफ जमा करेला'क बाद पैसा भजतैक. पैसा भेजेला'क बाद तुरँते हमरा सत्यनारायण भगवान'क पूजा करेबाक अछि", एक बेर मे फेर ओ कतेक बात कहि गेल छलीह.
एहि बात सुनि के जे बभनगामा वाली'क चेहरा पर मुस्की मुदा अन्दर सँ इर्ष्या'क भाव उजागर भेल, कुनौली वाली केँ बुझबा मे कनियोँ देर नहि लागलन्हि. ओ अपन घर दिस फेर सँ डेग उठा देने छलीह. रास्ता मे हुनका फेर सँ कतेको लोक भेटलन्हि गम्हरिया वाली दिआदनी, मधुबनी वाली'क सासु इत्यादि. मुदा आब ओ सबके एतबे कहैत छलीह जे किछु दिन बाद हुनका घर मे सत्यनारायण भगवान'क पूजा अछि. ताहि लेल भागि-दौड़ क' रहल छलीह. मुदा हिनकर स्थिति देख बाँकी लोकनि केँ इएह भेलन्हि जे बात एतबे नहि किछु आओर छैक. आ बाँकी लोकनि केहेन प्रतिक्रिया दैत छलीह से कुनौली वाली केँ सेहो बुझल छल.
घर पहुँचि के देखैत छथि जे हुनकर घरवाला दीनानाथ ठाकूर तमसायल छथि. ओ शायद हुनका बहुत देर सँ ताकैत छलाह. सब तामस हुनकर एक्के बेर खतम करबाक लेल कुनौली वाली झट सँ कहनाय शुरु क' देलथिन्ह, " बौआ'क रजिस्ट्री चिट्ठी आयल छल, तेँ खेलानन्द'क घर गेल छलहुँ. सुनु ने एहि बेर बौआ, साढ़े चारि हजार टाका डराफे सँ भेजने छथि, हम कहैत छी की जे बाँकी कोनो काज करबा सँ पहिने भगवान'क पूजा करा लेतहुँ"
ई सब सुनि दीनानाथ बाबु'क सब तामस मिझा गेलन्हि ओहो चुटकी लैत कहलथिन्ह, " तेँ अहाँ के हम कहैत छलहुँ, जे बच्चा मे यदि स्कूल गेल रहितहुँ ते आई डराफ, डराफ नहि चीकरितहुँ. ओकरा ड्राफ्ट कहल जैत छैक. चलु छोड़ि ई सब आ खुशी मे एक कप बढियाँ कप चाय बनाऊ"
"से अहाँ के बुझल नहि अछि जे हमरा अँग्रेजी नहि आबैत अछि. अहाँ पैर हाथ धो लिअ आ एहि कागज केँ भगवती'क चिनवार पर राखि दिऔक. फेर दूपहरिया मे बैँक मे जमा क' देब. " ओ स्थिति केँ आओर सामन्य करैत बजलीह.
पूरे टोल मे चर्चा पसरि गेल छल जे कुनौली वाली'क बेटा एहि बेर साढ़े चारि हजार टाका भेजने छथि सेहो. स्त्रीगण मे ई चर्चा विशेष छलैक. प्रौढ आ बुढ़ स्त्रीगण एखनो एहि बात के कहथि जे टाका डराफे सँ आयल छल, मुदा नव कनियाँ लोकनि ड्राफ्ट के ड्राफ कहबाक हर सम्भव प्रयास करैत छलीह. दुपहरिया मे जँ दीनानाथ बाबु गाम सँ एक कोस दूर बैँ गेलाह ते कुनौली वाली'क आङन मे स्त्रीगण सभ जुटनाई शुरु भ' गेलीह. अधिकाँशत: स्त्रीगण हुनका इएह पुछैत छलीह जे भगवान'क पूजा मे भोजो भात हेतैक वा केवल प्रसादे टा. सब के मोन मे इर्ष्या मुदा सभ'क बोली मे मधु सन मधुरता. आई सब किओ कुनौली वाली'क बौआ'क प्रशँशा करैत छलीह. आ ई सब सुनि कुनौली वाली हुनका लोकनिक इर्ष्या केँ जानितहुँ अनठा दैत छलीह.
आब साँझ भ' गेल छल. दीनानाथ ठाकूर दलान पर बैसि अपन रेडियो के ट्यून करैत छलाह. कखनो विविध-भारती ते कखनो बी.बी.सी'क आजकल. कुनौली वाली लग मे आबि बैसि गेलीह. पुछय लागलीह, "डराफ'क की भेल?"
दीनानाथ बाबु हुनका जवाब देलथिन्ह, " बैँक'क मैनेजर'क केबिन मे सीधे घूसि गेल छलहुँ. कहैत छलाह जे परसू पैसा भेटि जायत."
"आब जे भगवती'क इच्छा. सुनु नै कनि पैसा'क हिसाब क' लिअ ने. कत्तेक जगह कत्तेक पैसा लागतैक?" कुनौली वाली दीनानाथ बाबु केँ टोकैत बजलीह.
"इएह बात ते हमहुँ सोचैत छलहुँ. से अहाँ के की की करबाक अछि से बताबु ने एहि साढ़े चारि हजार टाका मे?" दीनानाथ बाबु कहलथिन्ह.
कुनौली वाली हुनका जवाब दैलथिन्ह, "देखू हम ते पहिने कौबला क' देने छलहुँ जे सबसँ पहिने भगवान'क पूजा होयत. यदि कम सँ कम एगारह टा ब्राह्मण नहि खेताह ते कोना होयत. नहि किछु ते चुड़ा दही चीनी ते होयबाके चाही. प्रसाद मे भुसबा साथ साथ बुनियाँ सेहो. अहाँके एकटा नीक धोती नहि अछि. एक जोड़ ब्रासलेट'क धोती कीनि लेब. बड़की कनकिरबी जे दू महीना बाद मे आबय वाली अछि हुनका देबाक लेल एक पल्ला साड़ी एखने सँ कीनि राखि लेबाक चाही. आ ओकर बेटा'क लेल एकटा छोट सन कपड़ा. सिँहेश्वर स्थान जेबाक लेल अपना लोकनि पहिने सँ कहने छलहुँ. मुदा हम कहि दैत छी जे हम घरे सँ चुड़ा मुरही ल' जाएब. आ कम सँ कम एक हजार टाका हाथ मे नहि राखब ते कोना होयत. बेगरता'क समय पर पैँचा नहि माँगय पड़य ओहि मे बढियाँ."
==================================
एहि कथा’क बाँकी हिस्सा हमर पोथी "भोथर पेन्सिल सँ लिखल" मे देल गेल अछि. पोथी’क बारे मे विशेष जानकारी आ कीनबाक लेल प्रक्रिया निम्न लिन्क
मे देल गेल अछि. http://www.bhothar-pencil.co.cc/
.
मैथिली भाषा’क उत्थान मे योगदान करु. पोथी कीनि साहित्य केँ आगू बढ़ाऊ.
======================================


text:
प्रधानमंत्रीक 'मन की बात' कार्यक्रम बीतल रवि कें प्रसारित भेल. ई साल 2018क पहिल 'मन की बात' कार्यक्रम छल जे गणतंत्र दिवसक उपरान्त 28 जनवरी कें देश भरिक आकाशवाणी केंद्र सं विभिन्न भाषा मे प्रसारित कएल गेल. पीएम मोदी पद्म पुरस्कार, स्वच्छ भारत अभियान, प्रधानमंत्री जनऔषधि तथा विभिन्न क्षेत्र मे महिला लोकनिक बढैत डेगक चर्चा केलनि.
पीएम कहलनि जे सभ क्षेत्र मे नारी-शक्ति समाजक रूढ़िवादिता कें पार क' असाधारण उपलब्धि हासिल केलनि आ एक कीर्तिमान गढ़लनि. ओ कहलनि तीन बहादुर महिला भावना कंठ, मोहना सिंह आ अवनी चतुर्वेदी फाइटर पायलट बनलीह अछि आ सुखोइ विमान उड़एबाक प्रशिक्षण ल' रहल छथि.
जओ अपने कें हुनका पूरा वक्तव्य अप्पन भाषा मे सुनबाक हो त' 'मिस कॉल' द' मैथिली मे सुनि सकैत छी. 1922 पर मिस कॉल केने अहां कें ऑटोमेटिक कॉल आएत, तकरा सही सं सुनबै त' मैथिली भाषा लेल प्रायः 25 दबेबाक ऑप्शन देल जाएत. 25 दबेने प्रधानमंत्रीजीक 'मन की बात' मैथिली मे फोने पर सुनि सकब.
आकाशवाणी केंद्र सेहो मैथिली भाषा मे प्रसारण करैत अछि. जओ आकाशवाणी प्रसारण कोनो कारणे नै सुनि पाबि रहल छी त' मोबाइल मे NM App डाउनलोड करू आ 'मन की बात' टैब पर जा भाषा विकल्प मे मैथिली चुनि क' प्रधानमंत्रीक 'मन की बात' मैथिली मे सुनि सकैत छी.
ओना एतय पीएम मोदी जीक आवाज मे 'मन की बात' देल अछि.


text:
पूर्णिया के बीजेपी विधायक राजकिशोर केसरी ह्त्या केर मामला दिन पर दिन उलझल जा रहल अछि. मामला ओतेक सीध नहि अछि जतेक देखायत अछि. लोक एकर तह मे जतेक जाए के कोशिश करय छथिन्ह ओतेक नव-नव गप सुनय मे आबि रहल अछि. विधायक केसरी...विपिन राय...रुपम पाठक...विधायक जीक चेला-चपाटी...पुलिस... पत्रकार सभक भूमिका सवालक घेरा मे अछि.
एमएलए केसरी के संग-संग हत्या करय वाली रुपम पाठक के लsक सेहो दस तरहक बात सुनय मे आबि
रहल अछि. आओर इलाका के लोक सभ सं बेसि बात छुपल नहि छनि. एहि ठंडी मे घूर तापैत पूरा इलाका मे लोक एहि बारे मे गप करय छथिन्ह. सर्दी के सभसं हॉट टॉपिक बनि गेल अछि. तरह-तरह के बात करि रहल छथिन्ह. आओर एहि गप..चर्चा मे दूनु गोटे सवालक घेरा मे छथिन्ह.
पुलिस सेहो एहि मामला के हाई प्रोफाइल होबय के कारण दबौने रहल. जेडीयू-बीजेपी के सरकार होए के कारण पुलिस एहि मामला मे बेसि विधायक जीक संग देलक. विधायक जीक कहय के अनुसार चलल. हत्या सं पहिने रुपम पाठक के दर्ज मामला पर ध्यान देल गेल रहैति त प्रतिघातक ई दृश्य सं बाचल जा सकय छल.
पत्रकार के मामला लोक के सामने लनाय चाही
इलाका के पत्रकार भाई लोकनि सेहो सवालक घेरा मे छथिन्ह. जखन हुनका सभ के एतेक पता छलनि त ओ पहिने जे मामला दर्ज भेल छल ओहि समय सं एकरा जोर-शोर सं उठौने रहतथिन्ह. हत्या केर बादहुं पत्रकार सभ खुल क नहि आगां आबि रहल छथिन्ह. या त ओ केसरी जी सं प्रभावित छलाह आ फेर बस प्रेस विज्ञप्ति टाइप खबर पर निर्भर छलाह. जे डीएम...एसपी आओर एमएलए कहय छलखिन्ह सेहे छापय लेल भेजय छलखिन्ह.
एहि मामला मे पुलिस एकटा पत्रकार के पूछताछ के लेल ल गेल अछि. एहि के खिलाफ बिहारक... इलाका के पत्रकार सभ आवाज नहि उठा रहल छथिन्ह. सभ चुप्पी साधने छथिन्ह. ई खबर के लिहाज सं... पत्रकारिता के लिहाज सं आओर प्रेसक स्वतंत्रताक लिहाज सं नीक नहि अछि. प्रशासन त मानैत अछि पेपर... अखबार के पत्रकार सभ दू-चारि दिन खबर करताह मामला शांत भ जाएत. फेर ककरो कोनो चिंता नहि.
सुशील मोदी के थू-थू
एहि मे बिहारक उप मुख्यमंत्री सुशील कुमार मोदी के सेहो पाक-साफ नहि कहल जा सकय छनि. ओ बिना कोनो जांच कएने रुपम पाठक पर दस तरहक आरोप लगा देलखिन्ह आओर अपन पार्टी विधायक के क्लीन चिट द देलखिन्ह. रुपम पाठक एकटा स्कूल चलाबय छलीह... पढ़ल-लिखल समझदार छलीह. आब जेहि तरहे होए विधायक जीक घर अनाय-जनाय छलन्हि.
अगर रुपम जीक दिमागी हाल खराब छलैनि त कि एमएलए साहेब अपना घर किएक आबय-जाए दै छलखिन्ह? अगर ब्लैकमेल करय छलीह त कि विधायक जी एहि बारे मे कोनो शिकायत करौने छलखिन्ह? कि स्कूल के सुविधा दिआबय के नाम पर केसरी जी आओर हिनकर सहयोगी विपिन राय रुपम पाठक सं संपर्क नहि बढौने रहथिन्ह? पुलिस पत्रकार के पूछताछ के लेल त तुरंत ल गेल मामला के अहम कड़ी विपिन राय के किएक नहि ल गेल?
अगर रुपम मानसिक रुप सं ठीक नहि रहतीह त ओ केसरी जी सं अकेले मे मिलय के बजाय ओतय सभ लोक के बीच मे चाकू मारि सकय छलीह. ओ त जब कोनो चीज सर सं ऊपर गुजरय लागैत अछि त लोक किछिओ करय लेल तैयार भ जाएत अछि. एक तरहे रुपम पाठक लेल ई मामला चरम पर... पराकाष्टा पर पहुंचि गेल होएत तैं ओ ई कदम उठौने होएतीह.
फेर समाज मे... एहि पुरुष प्रधान समाज मे महिला के लोक दस तरहे बदनाम करैत अछि. पुरुष बाचल रहैत अछि... महिला के दस तरहे अग्नि परीक्षा देबय पड़ैत अछि. भ सकैत अछि केसरी जीक चक्कर मे दोसरो लोक सभ हुनका परेशान करय के शुरू क देने होएथिन्ह जेहि सं आजीज आबि ओ एहि कदम के उठाबय लेल बाध्य भ गेल होतीह.
नीतीश कुमार पर आंच
एहि मामला मे आंच मुख्यमंत्री नीतीश कुमार पर सेहो आबि रहल छनि. ओ जांच के बात करय छथिन्ह आओर हुनकर उप मुख्यमंत्री विधायक जीके पाक-साफ बता रहल छथिन्ह. हुनका ई पता लगाबय पड़तन्हि जे कोन हाल मे पहिने के मामला वापस लेल गेल छल. कि रूपम पाठक विधायक जीक प्रेशर सं परेशान भ गेल छलीह? आखिर केसरी जीक लगातार चारि बेर चुनाव जीतय के कारण कतहुं बाहुबल त नहि छल?
नीतीश जी एहि बेर जोर-शोर सं जीत क अएलाह अ मुदा एहि जीत मे हुलास पांडेय...सुनील पांडेय के रंगदारी वाला मामला... विधायिका बीमा भारती के बाहुबली पति सं मारि खा अस्पताल मे भर्ती होनाए...आओर आब केसरी जीक हत्या....सभ सरकार के बदनामी के लेल काफी अछि. नीतीश जी अहां कानून व्यवस्था के नाम पर फेर सं कुर्सी पर बैसलौं... मुदा ई हाल रहत त लोक के अहां पर सं विश्वास टूटय लागत. अहां के सख्त कदम उठाबय के जरूरत अछि आओर लोक अहांके संग देत.
एहिठाम मामला रूपम के कदम के... काज के समर्थन करय के नहि अछि मुदा सरकार के त ई पता लगैबाके चाही कि ओ कोन स्थिति आबि गेल जे एकटा टीचर के चाकू उठाबय लेल बाध्य होबय पड़ल? सवाल ईहो अछि अगर केसरी जी पाक-साफ छलाह... लोकप्रिय छलाह... बाहुबली नहि छलाह... रुपम जीके कोनो तरहे परेशान नहि करय छलखिन्ह...यौन शोषण मे कोनो हाथ नहि छलन्हि... तखन कि ई विरोधी के साजिश छल? कि ई हुनका राजनीतिक रूप सं सफाया के लेल कएल गेल? कोनो बात होए लोक के सामने मामला के दूध के दूध आओर पानी के पानी त होबाके चाही. सभ लोक जानय चाहय छथिन्ह जे आखिर ई भेल किएक?


text:
Sunday, 14 February 2016
पद्य - १५६ - पानिकौआ या पानिकौर (बाल कविता)
पानिकौआ या पानिकौर (बाल कविता)
पाछाँ कौआ सनि छै कारी, या कारी नर कोइली सनि ।
आगाँ ककरो कारी - उज्जर, या छाउरक छै रंग जेहेन ।।*१
कोनो जलाशय, जतऽ मनुक्खक, आबाजाही कम हो ।
ताहि भीड़*२लग, गाछ बाँस पर, पानिकौआ हरदम हो ।।
आँखि गड़ओने, पोखरिक पानिमे, बैसल एकटक ताकए ।
देखिते माछ, ओ आबए चट दऽ, लूझि लोलमे भागए ।।
बहुधा माछ पकड़बा लए ओ, पानिमे गोंता मारए ।
भीजल पाँखिकेँ, ऊँच गाछ पर, फोलि हवामे सुखाबए ।।*३
पानिमे हेलबासँ पहिने, ओ करैछ क्षेत्र सर्वेक्षण ।
दूरी उचित मनुक्खसँ तखनहि, पानिक बीच पदार्पण ।।*४
कारी हंस वा बत्तख सनि ओ, पानिमे हेलैत लागैछ ।
मनुखक आहटि दूरहुसँ जँ, चट दऽ उड़ि कऽ भागैछ ।।
जलकर - माछक व्यवसायीकेँ, करैछ बहुत नोकशान ।
बान्हि छकाबए करिया पन्नी, बूझए उतड़ल आन ।।*५
एहि धरती केर एक द्वीप पर, पानिकौआ छी एहनो ।
उड़ि ने सकै ओ पंख अछैतो, उड़ै छल पहिने कखनो ।।*६
संकेत आ किछु रोचक तथ्य -
*१ - पानिकौआ (उच्चारण - पैनकौआ) या पानिकौर (उच्चारण - पैनकौर) केर पछिला भाग (पीठ दिशका भाग) भीजल रहला पर एकवर्णी कौआ सनि कारी लागैत अछि जखनि कि सुखाएल रहला पर कारी तँऽ अवश्ये रहैत अछि पर कारीक मात्रामे तर-तम भाव बुझना जाइछ । अगिला भाग (पेट दिशका भाग) कोनहु प्रजातिमे कारी, कोनहुमे उज्जर वा कोनहुमे छाउरक रंग सनि कारी होइत अछि । लोल सेहो छाउरक रंग सनि होइत अछि ।
*२ - भीड़ - ई शब्द मैथिलीमे अनेकार्थक अछि -
· भीड़ - पहिल अर्थ भेल “मेला-रेला” या “जनसमूह”
· भीड़ - दोसर अर्थ भेल “पोखरिक भिण्डा”
एहि ठाम दोसर अर्थ (भिण्डा) अभिप्रेत अछि ।
*३ - पानिकौरक लेल पानिसँ भीजल अपन पंखकेँ सुखाएब आवश्यक थिक । ताहि हेतु ओ कोनहु गाछक ऊँच डाढ़ि पर वा बाँसक छुपुङ्गी पर अपन पंखकेँ पसारि कऽ बैसि जाइत अछि आ हवामे ओकरा सुखबैत अछि ।
*४ - पानिकौआ आ सिल्ली दुहु चिड़ै पानिमे उतड़बासँ पहिने पूरा क्षेत्र केर आकाशीय सर्वेक्षण करैत अछि आ मनुक्खसँ सुरक्षित दूरी देखलाक बादे पानिमे उतरैत अछि । ई सर्वेक्षण एक वा एकाधिक बेर ताहि क्षेत्रविशेषक चक्कर काटि कऽ कएल जाइत अछि । पानिकौआ ई सर्वेक्षण प्रायः एकल स्वरूपमे करैत अछि जखनि कि सिल्ली सामुहिक रूपसँ ।
*५ - पानिकौआ आ सिल्ली दुहु माछ खाइत अछि आ तेँ व्यावसायिक रूपेँ माछ पोषनिहार लोकक लेल हानिकर अछि । तेँ ओसभ डोरीमे बीच-बीचमे करिया पन्नीकेँ (पॉलीथीन) बान्हि पोखरिक एक भीड़सँ दोसर भीड़ धरि टाँगि दैत छथि । आकाशीय सर्वेक्षण करए काल पानिकौआ आ सिल्ली एकरा पहिनेसँ उतरल आन पानिकौआ या सिल्लीक समूह बूझि धोखा खाए जाइत अछि आ ओहि जलाशयक पानिमे नञि उतड़ैत अछि ।
*६ - प्रशान्त महासागरक (GALAPAGOS ISLANDS) गॅलापॅगॉस द्वीपसमूह पर पानिकौरक एक टा एहेन प्रजाति थिक जकरा पाँखि तँऽ छै पर ओ उड़ि नञि सकैत अछि । मतलब कि उड़नाइ बिसरि गेल अछि आ तेँ ओकर पंख बहुत छोट भऽ गेल छै आ देह भारी । एकरा गॅलापॅगॉस पानिकौआ या गॅलापॅगॉस पानिकौर (GALAPAGOS CORMORANTS) कहल जाइत अछि । एकर वैज्ञानिक नाँओ फॅलॅक्रॉकॉरेक्स हॅरीसी (Phalacrocorax harrisi) थिक ।
मैथिली पाक्षिक इण्टरनेट पत्रिका “विदेह” केर 195म अंक (01 फरबरी 2016) (वर्ष 9, मास 98, अंक 154) केर “बालानां कृते” स्तम्भमे प्रकाशित ।
Subscribe to: Post Comments (Atom)


text:
First Maithili Telefilm in India - Raja Salhes
"राजा
सल्हेस " मैथिलीक संभवतः पहिल टेलिफ़िल्म (भारतमें) अछि। एहि फ़िल्मक निर्माण 1992में
भेल छल। मैथिली फ़िल्म "पीरितिया " के निर्देशक दरभंगाके श्याम भास्कर एहि
फ़िल्मक निर्देशन केने छलैथ। फ़िल्ममें संगीत देने छलैथ प्रसिद्ध मैथिली गायक
श्री हरिनाथ झा। सपन मजुमदार (राजा सलहेसक भूमिका),बब्बू मिश्रा,महेन्द्र नारायण चौधरी,विपिन कुमार मिश्रा, नीलम सिंह, शारदा सिंह आदि
कलाकार अभिनय केने छलैथ। 2घंटाके एहि फ़िल्म निर्माण में कोलकाता स्थित
मैथिल उद्योगपति श्री शारदानन्द झा आर हुनक भाय श्री श्यामानन्द झा जीक
अमूल्य योगदान आर सहयोग छलैनि। निर्मान सं पूर्व श्याम भास्कर जी दरभंगा सं
कोलकाता आयल रहैथ शारदा बाबूक समक्ष फ़िल्मक प्रस्ताव लयके। शारदा बाबूक
अनुमोदन आर सहमति सं एहि फ़िल्मक शूटिंग प्रारंभ भेल। समय पर फ़िल्म तैयार भ
गेल। मुदा प्रदर्शन संबंधी समस्या सं ग्रसित होबय पड़ल फ़िल्मके। प्रारंभमें ए
फ़िल्म नेपाल टेलिवीजन के लेल बनावल गेल छल। बादमें नेपाल टीवी फ़िल्मक
प्रदर्शन करय सं मना कय देलक। फ़ेर, पटना, दिल्ली आदि टेलिवीजन सं सम्पर्क
कयल गेल मुदा ओहो सब फ़िल्मके टीवी पर देखाबसं मना कय देलक। आर दुर्भाग्यवश
एहन एतिहासिक फ़िल्म डिब्बामें बंद भ गेल सदाके लेल।----- भास्कर झा


text:
अब्दुल बारी सिद्दीकी
नेता प्रतिपक्ष, बिहार विधानसभा
बिहार दोसर बेर वर्ष 2000 मे बंटल, जखन दक्षिण बिहार क इलाका झारखंड नामक अलग प्रांत क रूप मे भारत क मानचित्र पर उभरल, मुदा एहि घटना लेल कोनो दल कए इतिहास माफ नहि करत चाहे ओ हमर दल हुए या कोनो दोसर दल। बिहार क विभाजन सही नहि छल। बिहार क जनता सेहो एकर विरोध नहि केलक। शायद हुनकर मन मे इ छल जे बिहार मे विरोध होएत, त एकर लपट झारखंड मे बेसी उठत। बिना कोनो आंदोलन क बिहार बांटि देल गेल। एहि मे राज्य सरकार राजनीतिक रूप स मजबूर छल। बांटबाक जिम्मेवारी त केंद्र क छल। बंटवारा मे मुख्यत: दूटा पार्टी भाजपा आओर कांग्रेस जिम्मेवार छल। भाजपा अपन चुनाव घोषणापत्र मे अलग वनांचल राज्य क गप केने छल आ कांग्रेस सेहो छोट-छोट राज्य क निर्माण क पझधर छल। लालू प्रसाद कहने छलाह जे हुनकर लाश पर झारखंड बनत। लागल छल जे आदिवासी लेल नव राज्य बनत, त हुनकर भाग्य बदलत, मुदा आइ सेहो स्थिति जस -क -तस अछि। हम किछु दिन पहिने एकटा विवाह समारोह मे शामिल हेबा लेल रांची गेल रही। ओहि ठाम भोजनक दौरान आइठ उठबैत आदिवासी महिला कए देखल, जे हमरा नीक नहि लागल। जिनकर भय आ दोहन स बचबा लेल अलग राज्य क निर्माण भेल छल, आदिवासी आ हुनकर घर क महिला आइ सेहो हुनकर घर मे चौका-बरतन करि रहल छथि। हम ओहि समय मे स्पोर्ट्स विभाग क मंत्री रही। झारखण्ड कए अलग भेलाक एक साल बाद ओहि ठाम गेल रही, त लागल जे अंचिनहार जगह पर आबि गेलहुं अछि।
भारत स पाकिस्तान क अलग भेला पर जेकां किछु लोक कए अनुभव भेल छल तहिना हमरो अनुभव भेल। अविभाजित बिहार मे हम लोहरदगा आ गुमला जिला क प्रभारी मंत्री रही। ओहि ठाम स हमरा बड़ मोह छल। कईटा आदमी छलाह, जे एखनो गप करैत छथि। महिला हॉकी चैंपियन सावित्री पूति, बुधुआ उरांव, संजीव सिंह आ ओलिंपियन शिवनाथ सिंह सन कईटा नाम अछि, जिनका सिंडिकेट क सदस्य मनोनीत करबेलहुं। एक बेर सावित्री पूति पूछलथि- भैया फेर स दून राज्य एक नहि भ सकैत अछि। लोहरदगा मे एकटा फिजिकल कॉलेज छल। ओकरा मान्यता देबाक क गप बहुत दिन स अटकल छल। जेबी तुबिद दरभंगा मे जिलाधिकारी रहल छलाह। ओ लोहरदगा क जिलाधिकारी छलथि। ओ हमरा पूरा गप कहलथि। हमरा लग फाइल आयल, त हम आधा घंटा मे निबटा कए पठा देलहुं। ओहि ठामक प्रिंसिपल हमरा स कहलथि-सर, मान्यतावाला फाइल आबि गेल अछि अहां लग मे। हम उत्तर देल- हम त ओ फाइल पठा देने छी। एतबा सुनलाक बाद हुनक आंखि नोरा गेल। हमर लगाव नेतरहाट, जमशेदपुर आ गुमला सन शहर स सेहो रहल अछि। राज्य बनला स लागल छल जे आदिवासी खुशहाल भ जेतथि, हुनकर घर मे रोशनी आएत, मुदा इ भ्रम छल। आम आदिवासी ठगा गेलथि। हुनकर नसीब नहि बदलल। किछु मूति भरि छथि, जे पैघ लोकक मोहरा बनैत रहैत छथि। अल्पसंख्यक क ताकत सेहो कम भेल अछि। जाहि दिन दिन बिहार विधानसभा मे अंतिम दिन अविभाजित बिहार क सदस्य क भाषण भ रहल छल, ओ विदाइ क बेला छल। बड़ खराब लागि रहल छल। गोवधन नायक होइथि या इंदर सिंह नामधारी, सब अपने छलाह। आब दूर भ रहल छलाह। जाहि रफ्तार स उत्तराखंड आओर छत्तीसग़ढ क निमाण भेल आओर ओ विकास क राह पकडलक, ओहि गति स झारखंड बहुत पाछु छूटि गेल अछि। जखन एकटा राज्य छल, त सब चीज ओहि कात छल। खनिज क लाभ सेहो आहि इलाका कए भेटल। लोक सब कहलक – बिहार लग किछु नहि रहल। मुदा बिहार आइ अपन सामर्थ्य स उठल आ आगू बढल। हम एहि सरकार आ ओहि सरकार क गप नहि करैत छी, इ गप ओ लोक (वर्तमान सरकार) करैत छथि। जखन एकीकृत बिहार छल, त वाणिज्य कर क रूप मे 1600 करोड़ टका जमा होइत छल। आब अलग बिहार क खाता मे 2400 करोड़ टका जमा भ रहल अछि—
साभार: प्रभात खबर.
जखन भेल बंटवारा क दर्द
अब्दुल बारी सिद्दीकी


text:
अभावक सुख...
बरसातक मौसम चलि रहल अछि... सब किछ हरियाइल अछि... चारूकात हरियरी देखि मन खुश भs जाइत अछि. मन करैत अछि जे खेत...गाछी दिस घुमिते रहि...हरियरी के देखिते रहि... खेत में धानक हरियर बीया... आमक गाछी में हरियर...पीयर आम. एम्हर...ओम्हर...जिम्हर देखु चारूकात या त पानि या हरियरी...रंगबिरंगा फूल... पोखरि... डबराक कात में में बंसी लs क माछ पकड़ैत लोक. बड़ धैर्यक जरूरत होइछै एकरा लेल. शांति सं बैसल रहु माछक इंतजार में. सभ किछ भूलि. ई काज सभ सं नहिं भs सकैत अछि. अहां ओतेक देर एकटा माछ लेल इंतजार करिए नहिं सकय छी. एको पाव माछ भेल कि मस्त. कोनो चिंता फिकिर नहिं. एहिना अपन मिथिला सभस शांत... संतुष्टि वाला जगह नहिं अछि ? सभ अपना में मस्त. झगड़ा भेल त दोसरा के लागल झड़नीए भs रहल अछि. चूड़ा-दही... माछ-भात खाके मस्त रहनाय दुनिया मिथिलाक लोक सं सीख सकैत अछि. गाम में नहिं किछ रहितो लोक जतेक मस्त रहैत छथि... शहर अएला पर सब किछ रहितो ओतेक खुशी नहिं मिलैत छन्हि. किछ त जरूर एहन छै गामक माटि में जे अभाव में... परेशानी में...कष्ट में... फाटल अंगा में... टूटल चप्पल में... चुअइत छप्पड़ में...भसकल दलान में... कादो पानि में भगवान महादेव जकां मस्त रखैय छन्हि. कम आमदनी... कम पैसा- रूपयो में लोक खुश छथि. बाजार के असर बेसि नहिं पड़ल अछि. ई नहिं छै जे गाम में आ दिल्ली बम्बई में साबुन... सर्फ... डीजल... पेट्रोल... गैस... खाद... सीमेंट... तेल... मसाला... चावल... दाल के दाम में कोनो अंतर छै. किछ मामला में त गाम में दाम बेसि छै तखनो गाम लोग शहरक लोक सं बेसि चिंता फिकिर सं मुक्त रहैत छथिन्ह. भs सकैत अछि एकर एकटा कारण संयुक्त परिवार सेहो होय. दादा-दादी...काका-काकी...भैया-भौजी...दीदी...पीसी सभ लोक के संग संग रहय के कारणे परिवार...लोक के एकटा सुरक्षा के भाव रहय छै. एकोटा आदमी के कमयला पर पूरा परिवार के भरण पोषण होइत अछि. सभ मिलि-जुइल... बांइट-चोंइट के कमाय खाय छथि. एक आदमी के दुख दोसरो के दुख होइत अछि. आ जखन दुख बंटय छै त कम भs जाइत अछि आ सुख बांटला पर बढैत अछि. आ मिथिलाक गाम घर के लोकक सुखी होनाय के एकटा कारण इहो छै जे ओ सुख के एक दोसरा सं बांटय छथिन्ह. मिलि-जुइल के रहय छथिन्ह. ई बात शहर में नहिं होइत अछि. एके ठाम रहलो पर मम्मी डैडी एकटा फ्लैट में...बेटा-पुतोहु दोसर फ्लैट में... बेटी-दामाद तेसर फ्लैट में ककरो सं ककरो कोई लेना देना नहिं. बर्तन-बासन सभ अलग. एहन में दुख -सुख बंटत केना. दुख बंटत नहिं क कटत केना आओर सुख बंटत नहिं त बढ़त केना.


text:
हिमाली बुलु भालु
हिमाली बुलु भालु वा तिब्बती बुलु भालु (तिब्बती: डोम ग्यामुक) भुरा भालुक एक प्रजाति छी । ई नेपालक हिमाली क्षेत्रमे आ तिब्बतक पठारमे पाबल जाइवाला एक भालुक प्रजाति छल । ई भालुक प्रजाति वर्तमानमे विलुप्त भऽ गेल अछि । ई भालु १८५४ मे पहिल बेर खोजल गेल छल । ई भालुकें यतिक किम्बदन्तीसँ सम्बन्धित मानल देखल गेल अछि । सन् १९६० मे एडमण्ड हिलारीद्वारा कएल यतिक अवशेषक खोजीक क्रममे ओ किछ रुइया खोज्ने छल, जकरा स्थानीयसभ यतिकें रुइया कहने छल । मुदा बादमे वैज्ञानिकसभ ओकरा हिमाली बुलु भालुक रुइया कहि प्रमाणित केनए छल ।[१][२]


text:
विरह
मोन कोना के लागय री,
बलम हमर छथि दूर हम स’,
मोन कोना के लागय री।
सपना में देखलहुँ जे मूरत हुनकर,
मोने मोन मुसकाय री,
एक बेर देखतौं जे सूरत हुनकर,
दिल हमर हर्षायत री।
सजन हमर छथि दूर हम सं...
सभक सजन छथि संगे हुनकर,
हमर किया तरसाय री,
कतेक बरस गेल बीत हमर,
ई बरस कोना बिताय री।
सजन हमर छथि दूर हम सं...
अबकि जे औता ऊ पास में,
नहि देबैन हम जाय री,
सोना के देबैन्ह बान्हि सोना सँ,
देखबैन्ह कोना छुड़ाय री।
सजन हमर छथि दूर हम सं...
4 comments:
- शैलेन्द्र मोहन झा said...
-
Excellent!
- 25 December, 2007 01:51
- निशान्त कुमार said...
-
This is the first poem ever written by Minu. Critically it lacks the aesthetics of poem and more or less resemble a song, but in spite of that her first effort is really admirable. No offense Di. ;-)
Both thumbs up!!
- 26 December, 2007 03:28
- पद्मनाभ मिश्र said...
-
मीनू जी;
स्वागत अछि अपनेक. आ बधाई हो पहिल प्रयासक लेल. अपने सँ एहि काज के आगू बढेबाक लेल अपेक्षा रहत.
हम धन्यवाद दैत छिअन्हि शैलेन्द्र मोहन झा आ प्रणव झा जी केँ. आशा अछि जे अपने लोकनिक लेखन कलाक प्रतिभा भीतर सँ निकलि बाहर आयत आ कतेक रास बात केँ अपनेक विचार सँ सम्मानित करत.
- 26 December, 2007 12:38
- कुन्दन कुमार मल्लिक, जय मिथिला, जय मैथिली! said...
-
मीनूजी,
नमस्कार,
हम श्री पद्मनाभ मिश्र जी के बात स सहमत छी आओर एहि पहिल प्रयासक लेल नि:सन्देह अपनेक धन्यवादक पात्र छी. अपनेक रचना मे जाहि बातक कमी झलकति अछि ओ अछि अध्ययनक कमी. किछु लिखय स पहिने अध्ययन करु. उम्मीद अछि जे अपनेक एहि बात पर ध्यान देबैक. हमरा एहि बात के अनुमान अछि जे लेखन कोनो समान्य चीज नहि छैक. आओर हमर ई भावना नहि अछि जे हम अहान के हतोत्साहित करी. मुदा आलोचना एकटा स्वतंत्र विधा छैक आओर ओकर अपन एकटा अलग महत्त्व छैक. आओर एहि मे हमर किछु विशेष रुचि अछि. बिना आलोचना वा समालोचना के कोनो रचना अपन पुर्ण अस्तित्व के नहि पाबि सकैत अछि.
अपनेक मे हमरा किछु विशेष सम्भावना देखाय परि रहल अछि. कारण ई जे एक तs अपनेक मैथिली मे लिखय के प्रयास कयलहू आ दोसर ई जे अहाँक कविता मे अपन माटि-पानीक सुगन्ध अछि. हमर शुभकामना स्वीकार करू.
अहाँक जवाबक प्रतिक्षा रहत.
धन्यवाद-
कुन्दन कुमार मल्लिक
ग्रुप सनोफी-एभेंटिस,
बंगलोर (भारत)
- 01 January, 2008 13:51
अंतिम फेसबुक अपडेट
लेखक: आदि यायावर मूलनाम: डा. कुमार पद्मनाभ पीयूस आफिस पहुँचि गेल छलाह. सबसँ पहिने अपन लैपटॉप खोलि फेसबुक में स्टेटस अपडेट केलाह आ ...


text:
पार्श्व में गीत बाजि रहल छल,
“चिठ्ठी आई है, आई है,"
आई दू साल भs गेल गाम गेला
काल्हि फोन पर कहैत-कहैत
माँ कानय लागल, कहलक, बाउ,
कतेक बरख भ गेल अहाँ’क देखला
दशहरा बीतल, दीवाली बीतल
छठ बीतल, चौठ-चन्द्र बीतल
आब त पाबनि-तिहार याद नहिं रहैत अछि
दीवाली’क राति छल
असगरे छत पर बैसल छलहुँ
आस-पडोस’क छत जगमगा रहल छल
मुदा दीया-बाती’क स्थान बल्ब लय लेने छल
कतओ-कतओ दिया-बाती सेहो छल
जे बल्ब सभहक बीच घिरल
अपन अस्तित्व के लेल जुझि रहल छल
चारु तरफ फटक्का’क शोर छ्ल
ओहि शोर में खोजि रहल छलहुँ
शायद अपन अस्तित्व केँ
जेकर स्थिति ओहिना छल
जेना जड विहीन गाछ
हमर छटपटाहट बढि रहल छल
लागय छल जेना गला में कोनो फाँस अछि
हमर दम घुटि रहल छल
मोन एकदम बेगर भs गेल
ओहि फाँस के काटय लगलहुँ
मुदा हरेक चेष्टा के साथ ओ बढय लागल
अंत में थाकि के गिर पडलहुँ
फेर एकटा चेतना भेल
जे एकदिन हम सफल होयब
एहि फाँस के काटय में
फेर हम घुमि के जायब
आ एकदिन ओहि माटि-पानी में
हमर अस्तित्व विलीन भ जायत।


text:
ज्ञात हो जे एखन धरि विद्यापति पर पांचटा फ़िल्म बनि चुकल अछि. पहिलुक फ़िल्म 'विद्यापति' (1937 )क निर्देशक देबकी बोस छलथि. दरभंगा निवासी फ़िल्म निर्देशक प्रह्लाद शर्मा 1964मे एहि नामसं फ़िल्मक निर्माण केने छलथि. फ़िल्ममे संगीत देने छलाह वी बलसारा. ओहि समयक चर्चित अभिनेता भारत भूषण, सिमी ग्रेवाल, कमलजीत, नाज़िमा, बिपिन्न गुप्ता, मुराद आदि अभिनय केने छलाह. मो. रफ़ी, लता मंगेशकर, आरती मुखर्जी, मलय चक्रवर्ती, देशराज, धनंजय भट्टाचार्य आ प्रह्लाद शर्मा जीक सुमधुर आवाज सं सजल गीत सं भरल फ़िल्म छल. फ़ेर बादमे एहि विषय वस्तु कें नव रूपे 'जय बाबा बैद्यनाथ' (1972-1978) मे प्रयोग केने छलथि.
‘कखन हरब दुख मोर' विद्यापतिक जीवन पर आधारित चारिम फ़िल्म अछि. 2005मे प्रदर्शित अहि फ़िल्मक निर्देशन केने छलाह निर्देशक संतोष बादल. अभिनेता फ़ूल सिंह आ संजय रायक सहयोग सं उगना इन्टरटेन्मेन्टक बैनरक अधीन बनल ई फ़िल्म बड्ड चर्चित भेल छल. फ़िल्म मे प्रयुक्त गीत विद्यापतिक अछि. विद्यापतिक जीवन आ हुनक उगना महादेवक संग संबंध पर आधारित अछि फ़िल्म. पांचम विद्यापति फ़िल्म बनल छल उड़िया आ बंगलामे 'जय जगन्नाथ' नामसं, कथा लगभग एकसमान.


text:
रेखा
भानुरेखा गणेशन उर्फ़ रेखा (जन्म: १० अक्टुबर, १९५४) हिन्दी भाषा फिल्मसभक एक अभिनेत्री छी । प्रतिभाशाली रेखाक हिन्दी चलचित्रसभक सबसँ बढिया अभिनेत्रीसभमे से एक मानल जाएत अछि ।[२] ओना त रेखा अपन चलचित्र जीवनक शुरुआत एक बाल कलाकार तेलुगु चलचित्रकर्मी रंगुला रत्नम सँ केने छल, परन्तु हिन्दी सिनेमामे उनकर प्रविष्टि १९७० क चलचित्र सावन भादोंसँ भेल छल।
विषय सूचीसभ
बाल्यकाल[सम्पादन करी]
व्यक्तिगत जीवन[सम्पादन करी]
प्रमुख चलचित्रसभ[सम्पादन करी]
प्रसिद्धि[सम्पादन करी]
बाह्य जडीसभ[सम्पादन करी]
एहो सभ देखी[सम्पादन करी]
सन्दर्भ सामग्रीसभ[सम्पादन करी]
- ↑ "Memories of the Southern Devadas", thehindu.com, अभिगमन तिथि १ मई २०१५।
- ↑ गुल्ज़ार, पृ. १६४


text:
इटाली युरोप महाद्वीपक दक्षिणमे स्थित एक देश छी जेकर मुख्यभूमि एक प्रायद्वीप छी । इटालीक उत्तरमे आल्प्स पर्वतमाला अछि जहिमे फ्रान्स, स्विजरल्याण्ड, अस्ट्रिया तथा स्लोभेनियाक सीमा आएत अछि। सिसली तथा सार्डिनिया, जे भूमध्य सागरक दू सब सँ पैग द्वीप छी, इटालीक अङ्ग छी । भ्याटिकन सिटी तथा सान मारिनो इटालीक अन्तर्गत समाहित दू स्वतन्त्र देश छी ।
इटाली, युनानक बाद युरोपक दोसर प्राचीनतम राष्ट्र छी । रोमक सभ्यता तथा इटालीक इतिहास देशके प्राचीन वैभव तथा विकासक प्रतीक छी । आधुनिक इटाली सन् १८६१ मे राज्यक रूपमे गठित भेल छल । देशक धीमा प्रगति, सामाजिक सङ्गठन तथा राजनितिक उथल-पुथल इटालीक २,५०० वर्षक इतिहास सँ संबद्ध अछि । देशमे पूर्वकालमे राजतन्त्र छल जेकर अन्तिम राजघराना सेवाय छल । जुन, सन् १९४६ सँ देश एक जनतान्त्रिक राज्यमे परिवर्तित भ गेल ।
इटालीक राजधानी रोम प्राचीन कालक एक शक्ति आ प्रभाव सँ सम्पन्न रोमन साम्राज्यक राजधानी रहल अछि ।


text:
किताब पढ़ब किछु गोटेक आदति त' किछु गोटेक शौक होइत अछि. मुदा एक अध्ययन मे ई साबित भेल अछि जे रोज किताब पढ़ने स्वास्थ्य संबंधी कतेको लाभ होइत अछि. तैं सभ कें रोज किछु समय किताब पढ़बा मे बितेबाक चाही. जओ आदति नै हो त' आदति लगा लिय'...एकर अनेको लाभ अछि.
दिमागक कसरत: किताब पढ़बा काल जतेक दिमाग एक्टिव रहैत अछि, ततेक अन्य कोनो काल में नै. टीवी देखैत, रेडियो सुनैत वा इंटरनेट देखबा काल दिमागक सभ हिस्सा नै जागल रहैछ. दिमागक कसरत किताबे सं संभव अछि. संगहि तनाओ सेहो एहि सं कम होइत अछि.
असल मे, कथा पढबा काल दिमाग ओहि मे लागि जाइत अछि आ तनाओ अपने कम भ' जाइत अछि. किताब पढ़ने रिलैक्स अनुभूति होइछ, जाहि सं निन्नो नीक जकां होइछ आ ई सोझे स्वास्थ्य पर नीक प्रभाव करैत अछि. वास्तव मे इलेक्ट्रॉनिक्स केर कृत्रिम लाइट दिमाग कें संकेत देइत अछि जे एखन एक्टिव रहल जाय, तैं सुतबा सं एक घंटा पहिने टीवी वा सेल फोन सं दूर भ' जेबाक चाही.
एतबे नै, किताब पढ़ने स्मरणशक्ति मजगूत होइछ. एही सं पोथी पढ़बाक आदति राखब जरूरी अछि. मातृभाषाक पोथी आओर बेसी लाभकारी होइछ!


text:
Jaynagar- Darbhanga sawaari gaarhi
[ जयनगर-दरभंगा सवारी गाड़ी ]
जयनगर - दरभंगा के बीच दु जोड़ी सवारी गाड़ी चलनाय शुरू भs गेल अछि. एकरे संग दरभंगा सं दानापुर के बीच चलय वाला इंटरसिटी एक्सप्रेस आब जयनगर सं चलय लागल अछि. केंद्रीय गृह राज्यमंत्री आओर स्थानीय सांसद डॉ शकील अहमद आरजेडी सांसद देवेन्द्र प्रसाद यादव के संग जयनगर स्टेशन सं सवारी गाड़ी के झंडा दिखाकs रवाना कएलथिन्ह. मंत्री जी के कहनाय छलन्हि जे जल्दीए मधुबनी... रहिका... बिस्फी... बेनीपट्टी... कमतौल रेल लाइन के लेल सर्वे कराएल जाएत. जखन कि लौकहा... लौकही... सीतामढ़ी रेल लाइन के लेल जमीन अधिग्रहण के काज शुरू होएत. अगर सभ किछ ठीक रहल त अगिला मास गरीब रथ सेहो शुरू भs जाएत. गरीब रथ चलाबय के लेल कई बेर तारीख तय भेल मुदा कोनो न कोनो कारणे टलि जाएत रहल. आब उम्मीद कएल जाए जे त्योहारक मौसम मे एकर झंडा देखा देल जाएत. जयनगर सं बड़ी लाइन के बाद दरभंगा... मधुबनी... जयनगर के लोकहिं के नहिं नेपालक लोक सभ के सेहो फायदा भ s रहल अछि. व्यापार... इलाज... दोसरो काज के लेल आबय-जाय मे आब सहुलियत भs गेल अछि. पटना... बनारस... लखनऊ... कानपुर... दिल्ली... अमृतसर... सं सामान सभ सेहो लाबय मे सुभिस्ता भs गेल अछि. एहिठामक सामान सभ के सेहो सीधा बाजार मिलि गेल अछि. आबय-जाय मे बड़ दिक्कत छल . कई ठाम गाड़ी बदलै पड़ैत छल. सामान...धियापुता लs क कई ठाम चढु-उतरु... आब घर के लग चढु आ सीधे अपन मंजिल पर उतरु.
1 comment:


text:
दरभंगा में तारामंडल खुलत
बा नहिं सरकार के कोशिश दरभंगा में साइंस म्यूजियम सेहो खोलय के छै. अखन दरभंगा में स्टेशनक बगल में एकटा म्यूजियम अछि जाहि में कइटा दुर्लभ चीज अहांके देखय लेल मिल जायत. बिहार सरकार के तरफ सं तारामंडल खोलय के लेल प्रक्रिया शुरू कए देल गेल छै आओर जरूरी दिशा निर्देश सेहो जारी कए देल गेल छै. सरकार के एकरे संग सभ जिला में विज्ञान केन्द्र खोलय के प्रस्ताव सेहो छै.
1 comment:
- AnonymousMay 15, 2008 at 7:57 AM
Nice Post !ReplyDelete
Use a Hindi social bookmarking widget like PrachaarThis to let your users easily bookmark their favourite blog posts on Indian bookmarking services.


text:
योजना आयोग के उपाध्यक्ष मोंटेक सिंह अहलूवालिया के कहनाए छनि जे बिहार विशेष राज्यक दर्जा के मापदंड के पूरा नहि करैत अछि.
मोंटेक जीके साफ कहनाए छनि जे ओ एहि बात के जानए छथिन्ह जे बिहार के संग किछ परेशानी अछि...समस्या अछि. मुदा ओ एहन नहि
अछि जे विशेष राज्य के दर्जा देल जाए.
योजना आयोग के उपाध्यक्ष के कहनाए छनि जे बिहार के पिछड़ा क्षेत्र अनुदान कोष के तहत पैकेज देल जाएत.
बिहार के मुख्यमंत्री नीतीश कुमार केंद्र सरकार सं कई बेर विशेष राज्य के दर्जा के मांग करि चुकल छथिन्ह. एहि के लेल ओ पूरा राज्य के दौरा सेहो करि चुकल छथिन्ह.
नीतीश जीक कहनाय छनि जे बिहार के विकास के लिए विशेष राज्य के दर्जा मिलनाय एकदम जरूरी अछि. विशेष दर्जा मिललाह पर राज्य मे निवेश करय वाला के सेहो विशेष छूट मिलैत अछि जेहि सं ओ बेसि पाई लगाबैत छथिन्ह. उद्योगपति सभ के कर मे कई तरह के फायदा मिलैत अछि.
नीतीश जी हर संभव मंच पर विशेष दर्जा के मांग उठा चुकल छथिन्ह. मुदा केंद्र सरकार एहि पर ध्यान नहि द रहल अछि.
गुरुवार सं दिल्ली मे राष्ट्रीय विकास परिषद के बैसार होए वाला अछि. नीतीश जी कहने छथिन्ह जे ओ एहि बैसार मे प्रधानमंत्री के सामने एहि मुद्दा के उठौथिन्ह. मुदा बैसार सं पहिने मोंटेक सिंह के बयान सं साफ अछि जे केंद्र सरकार की चाहैत अछि.


text:
दुबई स एसएन झा
सोमदिन दुबई क्रिकेट स्टेडियम मोदीमय भ गेल । अभूतपूर्व भीड़ देखि लगैत छल जेना दुबई नहि भारत मे भाषण भ रहल अछि । प्रधानमंत्री मोदी बिना लाग लपेट कए अपन ओजस्वी भषण स यूएई क भारतीय समुदाय कए मुग्ध क गेलनि । पूरा स्टेडियम विभिन्न समुदाय स खचाखच भरल छल । पचास हज़ार लोक क क्षमता वाला स्टेडियम क बाहर सेहो पंद्रह स बीस हज़ार लोक स्क्रीन पर कार्यक्रम देख रहल छल । यूएइ संग प्रगाढ होइत संबंध पर मोदी कहला जे लाख करोड़ डालर क निवेश यूएई भारत मे करत, एहि पर क़रारक अलाबा आतंकवाद पर पूर्ण सहयोगी बनत । यूएई ,संगहि आबूधाबी मे भब्य मंदिर क निर्माण होयत। मोदी आतंकवाद पर सख़्त लहजा मे चेतावनी देलनि तेकरा सब वर्ग करतल ध्वनि सँ समर्थन देलक। प्रधानमंत्री मोदी करीब एक घंटा तक भारतीय समुदाय कए संबोधित केलथि। ओ भारतीय कए नमन क भाषणक शुरुआत केलथि। कहला-‘हम एकटा लघु भारत क दर्शन क रहल छी। अहांक मादे भारत गौरव महसूस करैत अछि । भारत मे अगर वर्षा होइत अछि, त दुबई क हमर देशवासी छाता निकालि लैत छथि।” ओ कहला जे अगर भारत पर कोनो विपदा अबैत अछि, एहि ठाम बैसल भारतवंशी चैन स नहि सुतैत अछि। हुनक भाषण स पहिने रंगारंग कार्यक्रम भेल। एहिमे इंटरनेशनल कलाकार अपन प्रस्तुति देलथि । मोदी क एहिठामक भारतीय मज़दूर प्रतिनिधि सँ आत्मीयता सँ भेंट करब आ ओकर रहन सहन क लेल जिज्ञासा केनाइ एहि ठामक भारतीय लेल आनन्दमय क्षण छल। मोदी एहिठाम खुला मंच सँ अपन यूएई यात्राक वृतांन्त शेयर क सब भारतीय संग कए अपन देश प्रेम कए प्रदर्शित केलनि। मोदी क ई कार्यक्रम आन देश जेका दुबई मे सेहो सुपर हिट रहल ।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
- Info
महिला आ बाल विकास
अई भाग मे स्त्रिगण आ बाल बुतरु सब के विकास आ संरंक्षण के लेल आरम्भ कयेल गेल आ संचलित कयेल जा रहल आउर विभिन्न कार्यक्रम सब के सूचना देल गेल अछि.
-
बालिका कल्याण
-
अई भाग के अंतर्गत बलिका कल्याणक लेल चलायेल जा रहल योजनाक जानकारी के शामिल कएल गेल अछि.
-
महिला आ बाल विकास स जुड़ल कानून
-
अइ भाग मे महिलाक आ बालकक कें विकास मे सुरक्षा प्रदान करई लेल कानुन कें संक्षिप्त जानकारी प्रस्तुत कैल गेलई या.
-
राष्ट्रीय बाल अधिकार संरक्षण आयोग
-
राष्ट्रीय बाल अधिकार संरक्षण आयोग ने बाल अधिकारक कें संरक्षण आ ओकर प्रभावी कार्यान्वयन कें लेल उपयाक सिफारिश केने छै.


text:
मुजफ्फरपुर। शहर क बीचोबीच स्थित ऐतिहासिक साहू पोखर कए पर्यटन स्थल क रूप में विकसित करबाक योजना जमीन पर उतारल जा रहल अछि। सब योजनाबद्ध तरीका स भेल त साल क अंत तक इ पोखरि आ मंदिर नव रूप मे लोकक सामने आबि जाएत। दिसंबर तक चांदनी राति मे फव्वारा क बीच मोटर बोटिंग क मजा लेबा लेल लोक कए तैयार भ जेबाक चाही।
पोखर क निरीक्षण करबा लेल आयल बिहार राज्य धार्मिक न्यास परिषद क अध्यक्ष आचार्य किशोर कुणाल कहला जे पोखरि क नीक स सफाई करा कए एहि मे साफ आ स्वच्छ पाइन भरल जेबाक अछि। एहि मे मोटर बोटिंग क संग-संग खूबसूरत फव्वारा क व्यवस्था सेहो रहत। पोखरि क चारू दिस बनल क्यारी मे रंग-बिरंगक फूल आ सजावटी पौध लगाउल जा रहल अछि। पोखरि क उत्तर-पूर्वी कोन पर सूर्य मंदिर बनाउल जाएत। संगहि उत्तरी छोर पर एकटा मार्केट बनाउल जाएत, जाहि मे बीसटा दुकान होएत। महावीर मंदिर न्यास समिति, पटना द्वारा एकर जीर्णोद्धार कराउल जा रहल अछि। जीर्णोद्धार क प्रथम चरण मे मंदिर क मरम्मत आ रंग-रोगन क काज शुरू भ चुकल अछि। द्वितीय चरण मे पोखरि क सफाई हेबाक अछि। एहि वर्ष छठि तक एहि मे मोटर बोटें दौड़ए लागत। तीन माह तक लोग नि:शुल्क बोटिंग क मजा ल सकत ओकर बाद सशुल्क सुविधा भेटत।
साहू पोखर मे भेटत बोटिंग क मजा
मुजफ्फरपुर। शहर क बीचोबीच स्थित ऐतिहासिक साहू पोखर कए पर्यटन स्थल क रूप में विकसित करबाक योजना जमीन पर उतारल जा रहल अछि। सब योजनाबद्ध तरीका स भेल त साल क अंत तक इ पोखरि आ मंदिर नव रूप मे लोकक सामने आबि जाएत। दिसंबर तक चांदनी राति मे फव्वारा क बीच मोटर बोटिंग क मजा लेबा लेल लोक कए तैयार भ जेबाक चाही।


text:
बैंक देलक 300 गोटेक गोल्ड लोन, 181 मे 77 क सोना नकली छल
मणिभूषण झा
गोपालगंज । गोपालगंज क बैंक सबमे सबकिछु ठीक नहिं चलि रहल अछि । कोनो बैंक स ग्राहक कए जाली नोट भेटि रहल अछि त कोनो बैंक मे नकली गोल्ड राखिकय करोड़ों लोन उठा लेने छथि । नकली गोल्ड दए क लोन लेबाक मामला क खुलासा होईते जिला क बैंक सब अपन लाकर में राखल सोना के पहचान केनाइ प्रारंभ कए देलक। जेना-जेना शहर के बंजारी मोड़ स्थित एसबीआई बैंक क एडीबीआई शाखाक जाँच बढ़ि रहल अछि, रोज नव-नव खुलासा भए रहल अछि । एखन धरि एहि बैंक स 23 करोड़ 90 लाख टकाक लोन 300 लोक कए देल गेल छल । एहिमें स 181 क जाँच भए रहल अछि । एहिमें स 77 लोकक सोना पूरा नकली भेटल । एहि सबगोटे पर प्राथमिकी दर्ज कैल गेल अछि । एहिक खुलासा भेलाक बाद अधिकारी सबहक हाथ-पैर फूलय लागल छनि ।
प्रथम दृष्टि मे बैंक कर्मचारी सेहो संदेह के घेरा मे छथि । एसबीआई क क्षेत्रीय प्रबंधक क आदेश पर भेल जाँचक बाद कैकटा तथ्य सोझा आबि रहल अछि । एहि फर्जी कांड लेल तत्कालीन शाखा प्रबंधक शैलेन्द्र कुमार नगर थाना मे गोल्ड लोन लेनिहार 77 गोटे पर नकली सोना जमाकए लोन लेबय के आरोप में एफआईआर दर्ज करौलथि ।
नकली गहना लए क लोन लेबय पहुँचल छल बैंक
11 मई कए बैंकक अधिकृत सोना चाँदी जाँच एक्सपर्ट सतीश प्रसाद मांझा बजार क मो. यूनिस क संग बैंक आबिकय सर्विस मैनैजर सुरेश राम आ कैश अधिकारी प्रवीण पाठक स भेंट कयलथि आ कहलथि जे लोन लेबाक अछि । एहि एवज मे मोट रकम देबाक पेशकश सेहो कैल गेल । युनिस अपना संगे सोना क हार, चेन, अंगूठी, सिकड़ी आनने छल । जखन दूनू अधिकारी क संदेह भेलनि त ओ दूनू क पकड़बाक प्रयास केलनि मुदा नकली गहना छोड़ि दुनू पड़ा गेलाह ।
एफआईआर क बाद 24 घंटा मे तीन आरोपी लोन वापस जमा कयलनि
एफआईआर दर्ज हेबाक 24 घंटाक भीतर तीनटा बड़का लोनी अपन लोन जमा करौलथि । आशा देवी गहना राखिकय 4 लाखक लोन लेने छलथि ओ वापस केलन्हि । रमाकांत प्रसाद 3 लाख टका आ मांझा थानाक भरकुईया गामक चन्द्रभूषण पाण्डेय 2 लाख 43 हजार टका बैंक मे जमा केलथि । नगर थाना क राजेश कुमार दू टा बैंक खाता सँ 6 लाख 40 हजारक लोन नकली गोल्ड राखिकय लेने छलथि, जखन धोखाधड़ी क मामला दर्ज भेल तँ 3 लाख टका दए खाता कए बंद करौलथि ।
3 साल मे तीनटा बैंक आफिसर क बदली भेल मुदा खेल जारी रहल
तीन साल मे तीनटा बैंक प्रबंधक क बदली भेल, फील्ड अधिकारी आ कैश अधिकारी क बदली होएत रहल आ लोन देबाक खेल जारी रहल । शाखा प्रबंधक राधव पाण्डेय क तबादला क बाद रंजन कुमार, फेर शैलेन्द्र कुमार एलाह । फील्ड अधिकारी सुरेंद्र सिंह क तबादला क बाद नव अधिकारी योगदान देलथि ।


text:
दिल्ली मे समापन भेल दोसर मिथिला आम महोत्सव
राम बाबू झा
नयी दिल्ली । “मैथिल पत्रकार ग्रुप” द्वारा दिल्लीक प्रेस क्लब ऑफ इंडिया” कें परिसरमे दोसर #मिथिला_आम_महोत्सव कार्यक्रमकें गरिमामय समापन भेल। कार्यक्रमकें केर मुख्य अतिथि कीर्ति झा आजाद (सांसद दरिभंगा), प्रणव झा (कोंग्रेस नेता), विनय कुमार (महासचिव, प्रेस क्लब), संतोष ठाकुर (अध्यक्ष, मैथिल पत्रकार ग्रुप), मदन झा आओर गीता श्री (उपाध्यक्ष), श्याम सहाय (वरिष्ठ पत्रकार लोकसभा टीवी संपादक), रौशन झा (नव भारत टाइम्स), ईश्वर झा (स्टेट्समैन), मनीष ठाकुर पत्रकार सँग अतिथि विजय चन्द्र झा (अखिल भारतीय मिथिला संघ, अध्यक्ष) आ महासचिव विद्यानन्द ठाकुर संगहि संजीव सिन्हा (कार्यकारिणी सदस्य आ कमल संदेश केर सह-संपादक) संगहि सेओ सँ बेसी पत्रकार सभक सहभागिता छल।
कार्यक्रमकें विधिवत शुरुआत अध्यक्षीय उद्बोधन सँ शुरू भेल। ओ आजुक कार्यक्रमकें उद्देशय पर चर्च कएलाह। फेर बारी बारी सँ मुख्य अतिथि कीर्ति आजाद, प्रणव झा आमक महोत्सव आ एकर उद्देश्य पर अपन अपन बात रखलाह। एकर मूल उद्देश्य यएह निकलि कS बाहर आएल जे मिथिलाक आम जे वास्तवमे अद्वितीय अछि। सैकड़ो प्रकारक मिठास सँ भरल पुरल रहितहुँ ओकर प्रचार प्रसार नहि होयत अछि जकर नोकसान हमरा सभकेँ भोग’ पड़ैए। मुम्बई केर अल्फांसो सँ नीक किस्म केर हमर सभक मालदह अछि जकरा उत्तर प्रदेशक लोक लँगड़ा कहैत छैक। जँ एकर नीक जकाँ मीडिया मे चर्च कएल जाए त ओ एकदिन दुनियामे सर्वोच्च स्थान पर आबि सकैए। उद्देध्य यएह आम पर चर्च करु, खूब खाऊ आ ओकर गुण गाउ।
दिल्लीमे अहि आम महोत्सव केर एक गोट खास गप्प ई छल जे आम टटका टटकी गामसँ मंगाओल गेल छल। प्रवासी लोकनिक लेल त’ वास्तवमे अद्भुत आनन्दक गप्प बुझु। आम खएबाक काल जे लोकक चेहरा छल से देखि ओकर उत्साहक सिमान जानि सकैत छी। बरियाती जकाँ ई लीय त’ ओ लीय, हमरा सनक लोक खएला पिलाक बादो पच्चीस गोट देख लेलक तखन सोचि सकैत छी जे केहन माहौल छलैए।
मिथिला आम महोत्सव वास्तवमे प्रवासी मैथिली मिलन समारोह छल। अंतर्मन सँ सभ गदगद छल। प्रवासी मैथिलकें अहि तरहक आयोजन गाम घरसँ दूर रहितहुँ गामक आभास करा दैत अछि। मैथिल पत्रकार ग्रुप वास्तवमे अहि आयोजन लेल धन्यवादकें पात्र छथि। हुनकर जतेक प्रसंशा करि से कम होयत।